About Us - Boegger Industech Limited.\nBoegger jupax 15 maraw china markan uñt'ayapxäna, taqpach meshes ukanakax ASTM ukat ISO standard ukamp luratawa. Ukampirusa, Boegger jupax wali jach’a uñacht’ayasiñapawa. Uka jan walt'äwinakax munasa, juk'ampirus yanapt'asipxatayna. Ukampirus Boegger jupax prototipos jan ukax luräwinakax pacharuw luraspa.\nBoegger ukax jilïr irnaqäwiwa: Metal qulqi qulqi, metal ukhamarakiw uñacht’ayata, jilïr irnaqäwinak uñacht’ayata. Qullqi, metal coil drapery, mesh cortina, wire mesh belt, chain link curta, Metal Bead cortina, Juk’ampirus machaq irnaqirinakarux juk’amp yatxatañapataki.\nBoegger jupax "minjamawinak uñstayañataki", sinti, tolerancia, innovación, Servicio de enterprises ukham sutimp uñt'ayañataki, irnaqirinakatakix jan walt'ayañataki.\n"Maka jaqinakatakix wali uñstayañataki."\nIndustria de Boegger ukax jan walt’ayatawa, juk’ampirus irnaqirinaka, juk’ampirus irnaqirinaka, juk’ampirus irnaqirinakanxa. Ukampirus unidades ukat jaqinakan chikancht'asipxatayna, ukhamarakiw mayacht'asipxañapataki. Juk'ampirus jupanakax uñt'ayapxañapataki.\n"Honesa, tolerancia, innovación, servicio"\nIndustria de Boegger ukax jan walt'ayatawa. Kunjamakitix taqpach yanapt’añatakiwa, tolerancia ukax jan walt’awinak uñt’atawa. Innovación ukax mä amtäwix utjañapatakiw utji, ukat servicio ukax wali uñt'ayañataki.


Unión Africana ukan 53 markapatak jan walt’äwi · Global Voices Aymarata\nJaqukipäw uñt'ayata/apkatata 28 Willka kuti phaxsi 2012 19:14 GMT\nAka blog ullart'apxañäni عربي, Français, Español, Malagasy, English\nAka uñart’awix (post) jiwasan jach’a uñakipaw Markanakan Aruskipäwit ukhamarak Suma Qamäwtuqitawa [en].\nEl presidente de Guinea Ecuatorial Teodoro Obiang y el presidente de la Unión Africana Jean Ping en la Cumbre de la Unión Africana en Malabo. Embajada de Guinea Ecuatorial markat jamuqa.\n2011 marax continente africano uksana ch’axwawïw utjan, sartasiwïnakampi, marka irpir jaquqaw yant’awinakamp ukhamarak política ukan jan walt’awinaka. Ukampirusa, 53 africano markanak tamach’asiwix khitinakati ch’amanchañap suma jakawir uka chaqan ukhamarusa jan walt’awinaka janikiw suma uñakipañ atkit ukakirak uñast’ayxi.\nÁfrica markan Tamacht’asiwixa Unión Africana, uñstayat 1999 maran Unidad Africana ukatak Organización chaqkasa, janiw chijllaw ukatat jan walt’awinak postelectoral de Costa de Marfil ukan pisiqtäwi. [en] Primavera Árabe markachirinak sartasiwir ancha qhipat cha’manchaw churi, ukhamarak Libia markatuqit kunti sapxkän ukax jiwat Coronel Gaddafi wali arunipatat organización-an ukat ukham sapxäna.\nUkanakaw africano markachirinakar tamacht’asiwit pä chuymachasiy kunatix tamacht’asïwix kunti lurapxañp ukanakx atipxanit luraña. Akax wali qhanaw uka chaqan arsuriikan uñartäwinakan (blogs) uñakipaña. Cry Me An Onion uñart’äwina, Patrick-Bernard jilax qilqawïpanx walpin sixa: « Union Africana ukx tamacht’asïwimpix chhaqtayañäniwa » [en]:\nA la luz de los acontecimientos en Túnez, Egipto, Costa de Marfil, Somalia, Kenia, Madagascar, RDC, Libia y muchos más en África, una institución que deberían ser boicoteada y caer hasta el suelo es la Unión Africana. La vergonzosa banda de Ali Baba de 53 ladrones es inútil en la solución de cualquiera o de todos los conflictos en África o en la búsqueda de un consenso unificador. (…)\nTúnez, Egipto, Costa de Marfil, Somalia, Kenia, Madagascar, RDC, Libia ukhamarak juk’ampinak África-na luräwinak uñjasaxa, África-n Tamacht’asiwix (Unión Africana) alismuchutäñpaw ukhamarak laq’xar aynacht’ayatañpawa. Ali Baba-mp 53 lunthatanak k’umit tamanakax janiw wakiskit África-na kawkir jan walt’awinak askichañätaki, mä mayacht’asiw aruskipaw thaqañatakisa.\nMali markan jan walt’aw uñstäwinxa, tamacht’asïwix manqhajarjamakiw saraskasmachi. Ukhamarus marka arax tuqit chiji yatiyanakaw puri, jichhax islamista Ansar Dine tamamp apanaqata, África markan Tamacht’asïwix aynacht’iw Consejo de Seguridad de las Naciones Unidas jawsañ ch’amanchañatak Comunidad Económica de los Estados de África Occidental (CEDEAO) pallapallanakampi uk chhaqtayañataki. Mä uñart’awin mä tuareg qutuchäwin Francia markan utt’ayasita, Temoust.org[fr] ukax qhananchiwa:\n“jaqukipäwi”… Mali uksata kunanakati sisk Ramtane Lamamra, África Tamacht’asïwi (Unión Africana) suma qamäwitak (para la Paz y de Seguridad) khita, janiw 15 utt’ayat jilatanakar (miembros del Consejo de Seguridad) iyaw saykit ch’amanchañatak ONU pallapallank uka markaru purïwi (…) África Tamacht’asiw janiw qhanakiti, ¿qawqha pallapallanakas ukar apayatan, ¿qawqha qulqis wakisin uka lurañatakixa, kuns lurapxan uka pallapallanakaxa?\nUka amuykipaw lurkasas, wali askiw waranq waranqan waranqapa 53 africano-naka tamacht’asit markanakan jakasirinakan mä wali ch’aman organización lup’iwinakap uñjapxañpa, uka chaqatak ukhamarak taqinitaki, aka globalizado uraqina. Uka munäwitakix wakisiw walja yänaka ukhamarus organización jichhax janiw ukanakanïkiti.\n2012 maranxa, $274 waranqa waranqa dólares [en] wakichäw qulqinchäwix Comisión de la Unión Africana luratax norteamericanonakaruw puri. Wali juk’akiw Unión Europea qulqinchäw uñakipasaxa. Yaqhatuqitx, uka qulqincháwix janjamakiw sum utjkiti, 5 marka ukatx 53 markachiriw [fr] sapa mara (Libia, Egipto, Sudáfrica, Argelia ukat Nigeria) qulqi uchi.\nYaqhatuqitxa, Unión Africana irpiritpacha, Jeang Ping, 2010 marana, 77% [fr]\nqulqinchäw unxtayäwita, wakichäwinak uñstayäñatak ukhamarak utjañpatak kunjamti pallapallanak apayäwikixa, Unión Europea anqax markanakat juti. Uk yatisax wali juk’a ch’amanchäw organización panafricana ukat amuyasxi.\nWali jan walt’äwinak continente utjkasaxa, janikjamakiw African tamacht’asiw (Unión Africana) luräwinakapampix phuqhañ atkaniti.\nAka post ukax español, árabe ukat francés uka arunakan jaqukipataw uñjasi.\nAka nayrïr uñartäwix ISN blog, ukan uñjasi.


Bible in one year - Aymara Bible 1997 - April 16\n1. Leví tribun wawanacapan jilïri jakenacapajj Silo sat chekaruw sarapjjäna, Canaán orakena, Eleazar sacerdotempi, Josué chachampi, uqhamaraqui Israelan jach'a jilïri jakenacapampi parliri,\n2. aqham sasa: “Diosasti Moisés toke parlasinjja sawayänwa nanacaru marcanaca churañapataqui jacañanacajjataqui, uqhamarac paston orakenacsa uywanacajj awatisiñataqui” sasa.\n3. Ucatwa israelit jakenacajj levitanacaru jupanacan quipca marcanacapa, uqhamaraqui orakenaca uywanac awatisiñataqui churapjjäna, cunjämtï Diosajj siscäna uqhamar phokhasa.\n4. Nayrakatasti suertejj levitas sat familiaruw wact'äna, cawquirinacatï Coat chachan wawapäpjjäna, uqhamaraqui Aarón sacerdoten wawanacaparaqui. Tunca quimsan marcanacaw wact'äna, cawquïrinacatï Judá, Simeón, uqhamaraqui Benjamín tribun orakepancapqui ucanaca.\n5. Maynïri coatitas sat jakenacarojj tunca marcanacaw wact'araquïna, Efraín, Dan, uqhamaraqui chicat Manasés tribunacan orakepancaraquïnwa uca marcanacajja.\n6. Ucjjarusti cawquïri levitanacatï Gersón chachan wawanacapäpjjän ucanacajj tunca quimsan marcanaca suerteta catokapjjaraquïna, ucanacasti Isacar, Aser, Neftalí, uqhamaraqui chicat Manasés tribun orakepancaraquïnwa, cawquïritï Basán orakenccäna ucanaca.\n7. Uqhamaraqui cawquïri levitanacatï Merari chachan wawanacapäpjjän ucanacajj tunca payan marcanaca catokapjjaraquïna, ucanacasti Rubén, Gad, Zabulón, tribun orakenacapancänwa.\n8. Uqhamaw israelit jakenacajj suerteta levita jakenacarojj churapjjäna marcanaca, uqhamaraqui orakenaca uywanacap awatisipjjañapataqui, cunjämtï Diosajj Moisesar siscän uqhama.\n9. Cawquïri marcanacatï jichhajj sutinacat aytatäcän ucanacjja Judá, uqhamarac Simeón tribunacaw churapjjäna,\n10. Aarón chachan levitas sat wawanacaparuw wact'äna, jupanacasti Coat sat chachan familiapäpjjaraquïnwa, ucat jupanacaruw suertejj nayrakat wact'äna;\n11. Judá oraken kollunacapanjja Quiriat-arba sutini marca churapjjäna, cawquïritï Hebrón sutinïcaraquïna, uqhamaraqui anaquita sat jach'a jakenacan wali aytat marcaparaquïnwa, paston orakenacampi cuna.\n12. Ucampis uca marcan orakenacapampi, jisc'a marcanacapampjja, Caleb chacharuw churapjjäna, cawquïritï Jefone jaken wawapäcaraquïna ucaru.\n13. Uca Hebrón marcat juc'ampejja, cawquïri marcatï jake jiwayirinacan imantasiñataquïcän ucat sipanjja, acnïri marcanacampiw wact'äna. Aarón chachan wawanacaparojja: Libna,\n14. Jatir, Estemoa,\n15. Holón, Debir,\n16. Aín, Juta, uqhamaraqui Bet-semes marcanaca. Aca llätunca marcanacasti sapa mayniw uywanac awatisiñatac pasto orakenacanïna.\n17. Ucatsti Benjamín tribunquiritjja Gabaón, Geba,\n18. Anatot, uqhamaraqui Almón marcanaca churapjjäna. Takpachanisti pusi marcanaca sapakat maynis uywa awatisiñ orakenacan cuna.\n19. Aarón chachan sacerdote wawanacapan marcanacapasti, takpachajj tunca quimsanïnwa uqhamaraqui sapa maynis uywa awatisiñ oraken cuna.\n20. Maynïri Coat chachan levita familianacarojj, Efraín tribun marcanacapatwa churataraquïnjja.\n21. Efraín kollunacanjja Siquem sat marcaw churasïna, cawquïri marcatï imantasiñatac ajllitäcäna, cawquïri jaketï qhitirus jiwaycaspa ucataqui, uqhamaraqui Gezer marca,\n22. Kibsaim, uqhamarac Bet-horón marca. Takpachasti pusi marcanaca take maynis uywa awatisiñ orakenacampi cuna.\n23. Dan tributjja catokapjjaraquïnwa Elteque, Gibetón,\n24. Ajalón, uqhamaraqui Gat-rimón marcanaca. Takpachasti pusi marcanaca, uywa awatisiñ orakenacampi cuna.\n25. Chicat Manasés tributjja catokapjjänwa aca marcanaca: Taanac, uqhamaraqui Gat-rimón marca, uywa awatisiñ orakenacampi cuna.\n26. Uqhamaw coatita jakenacan cawquïrinacatejj jani Aarón sacerdoten wawanacapäcän ucanacan marcanacapajja takpachajj tuncänwa, sapakat maynis uywa awatisiñ orakenacan cuna.\n27. Gersón chachan levitas sat wawanacaparojj pä marcanacaw churataraquïna, ucasti chicat Manasés tributänwa, uywa awatisiñ orakempi cuna; ucasti Golán sat marca, cawquïritï Basán oraken jicjjatasïna, jake jiwayir jakenacan imantasiñataqui, uqhamaraqui Beestera sat marca.\n28. Isacar tributjja acnïri marcanacaw churatäna Cisón, Daberat,\n29. Jarmut, En-ganim marcanaca, takpachasti pusi marcanaca, uqhamaraqui uywa awatisiñ orakempi cuna.\n30. Aser tributjja Misael, Abdón,\n31. Helcat, Rehob marcanaca churapjjäna, takpachasti pusi marcanaca, uqhamarac sapakat maynis uywa awatisiñ orakempi cuna.\n32. Neftalí tributjja quimsa marcanaca churapjjäna, uywa awatisiñ orakempi cuna; Cedes sat marca, cawquïritï Galilea oraken jicjjatasïna, ucasti jake jiwayirin imantasiñatac ajllitaraquïnwa, ucatsti Hamot-dor, uqhamarac Cartán marcanacampi.\n33. Uqhamasti gersonitas sat familianacaru churat marcanacajj takpachajj tunca quimsanïnwa, sapakat maynis uywa awatisiñ orakempi cuna.\n34. Uqhamaraquiw cawquïri Merari sat chachan levitas sutini wawanacapatï kheparapcän jan cunas churata ucanacarojj Zabulón tribun marcapata churapjjäna: Jocneam, Carta,\n35. Dimna, Naalal marcanaca, takpachasti pusi marcanaca, sapa maynis uywa awatisiñ orakenacan cuna.\n36. Rubén tributjja churapjjänwa Beser, Jahaza,\n37. Cademot, Mefaat sat marcanaca, takpachasti pusi marcanaca, uqhamaraqui sapa maynis uywa awatisiñ orakenacampi cuna.\n38. Ucatsti Gad tributjja Galaad orakenquir Ramot sat marca churapjjäna, jake jiwayir jaken imantasiñapataqui, uqhamaraqui Mahanaim marca.\n39. Uqhamaraqui, Hezbón, Jazer sat marcanacampi, takpachasti pusi marcanaca, sapa maynis uywa awatisiñ orakempi cuna.\n40. Uqhamasti cawquïri Merari chachan wawanacapatï kheparapcän uca levitanacarojj tunca payan marcanacaw takpachajj churasïna.\n41. Ucatsti israelitanacan orakenacap taypinjja, levitanacan marcanacapajj takpachajj pusi tunca quimsakallkonïnwa, uqhamaraqui sapa maynis uywa awatisiñ orakenacampi cuna.\n42. Uca uywa awatisiñ orakenacajj sapakat marcaru muyuntatänwa, sapakat marcanacas uqhamcamaquiraquïnwa.\n43. Uqhamawa Diosajj uca Israel marcarojj take uca orakenac churäna, cunjämtï nayra awquinacaparu juramentompi arscäna uqhamar phokhasa. Ucatwa jupanacajj uca oraken utjasipjjäna, uqhamarac ucan jacapjjäna.\n44. Tatitojj Israel marcarojj samaraña apanïna, uqhamaraqui arsutapsa phokharaquïnwa. Janiraquiw cawquïri uñisirinacapas jupanac nayräjjan ch'amanïcänti; Diosaraquiw ucanacarojj atipjäna.\n45. Cuntejj Diosajj arsuwaycäna ucanacasti takew phokhasïna, israelit jakenacampejj janiw cunas jan phokhatajj kheparcänti.\n1. Ucatsti Josué chachajj Rubén, Gad, uqhamaraqui chicat Manasés tribunacaruw jawsäna,\n2. jupanacarusti aqham sänwa: “Jumanacajj take cunanactï Tatitun sirviripa Moisesajj sawayapctam take ucanac phokhapjjtajja, uqhamaraquiwa nayarus ist'apjjaraquista.\n3. Jichhürcamajja take aca tiemponacansa janipuniw jilanacamarojj jaytanucupctati, ucatsti take iyawsañ chuymampiraquiw jumanacan Tatitu Diosaman camachi arunacapsa phokhapjjtajja.\n4. Diosajj arunacapjja phokhewa, uqhamaraquiwa jilanacamas samaraña jicjjatapjjaraqui. Jichhajj cutjjapjjam utanacamaru, orakenacamarusa, cawquïrtï Diosan sirviripa Moisesajj churapjjtam Jordán jawirat inti jalsu tokeru.\n5. Nayasti jumanacatjja aca mayipjjsma, ucasti jumanacajj take iyawsañ chuymampipuni Diosan camachiparu, leyiparusa phokhapjjam, cunjämtï Diosan sirvirip Moisesajj sapjjtam uqhama; jumanacajj Tatitu Diosamarojj take chuymampi munapjjam, uqhamaraqui jupan cheka thaquiparjam sarnakapjjam, arunacapa phokhasina, take munasiñ chuymampiraqui, uqhamarac take jacañanacampi arcapjjam” sasa.\n6. Ucanac arsusajj Josué chachajj jupanacarojj bendizjjänwa, uqhamaraquiw qhitanucjjäna, ucatsti jupanacajj utanacaparuw cutjjapjjäna.\n7. Maynïri chicat Manasés triburojj Moisesajj Basán chekanwa orakenac churjjatayna. Maynïri chicat Manasés triburojj Josué chachajj israelit jilanacapan orakenacap taypiruraquiw churäna, Jordán jawirat inti jalanta tokeru. Ucata Josué chachajj nayrïri tamarojja bendizjjäna, qhitanucjjaraquïna,\n8. aqham sasa: “Jumanacasti orakenacamar cutjjapjjam take yänacamampi, uywanacamampi, uqhamarac kori, kollke, bronce, hierro, walja isinacampi. Ucsti jilanacamampi jaljasipjjam cuntejj uñisirinacamat aparanipcta ucanaca” sasa.\n9. Uqhamaw Rubén, Gad, uqhamaraqui chicat Manasés tribunacajj, maynïri israelit jakenacat t'akaktawayjjapjjäna Silo sat chekana, Canaán orakena; ucat Galaad tokeru cuttañataqui, cawqharutï Diosajj Moisés toke orakenac churcän ucqharu.\n10. Cunapachatejj Rubén, Gad, uqhamaraqui chicat Manasés tribunacajj Jordán jawir jac'aru puripjjän ucqhajj, jupanacajj mä jach'a altar jawir lacaru lurapjjäna, Canaán orakena.\n11. Maynïri israelit jakenacajj yatipjjänwa uca Rubén, Gad, uqhamaraqui chicat Manasés tribunacan mä altar luratanacapjja, Canaán orake korpana, Jordán jawir jac'ana, uca Israel orakena.\n12. Uc ist'asinjja take Israel jakenacaw Silo sat chekan tantacht'asipjjäna jupanacampi nuwasir sarañataqui.\n13. Ucatsti israelit jakenacajj Eleazar sacerdoten, Finees yokaparuw qhitapjjäna Galaad oraker sarañapataqui, cawqhantï jicjjatasipjjäna Rubén, Gad, uqhamaraqui chicat Manasés tribunacajj ucaru.\n14. Jupampi chicasti tunca jach'a jilïri Israel jakenacaw sarapjjaraquïna, sapakat mayniraquiw familiapata, uqhamaraqui tribupat uñstapjjaraquïna.\n15. Take jupanacasti Galaad sat orakeruw sarapjjäna, cawqhantï Rubén, Gad, uqhamaraqui chicat Manasés tribunacajj ucancapcän ucaru, ucatsti sapjjänwa:\n16. —Nanacasti Diosan marcapan sutipjjaruw parlapjjsma. ¿Cunatsa jumanacajj Israel marcan Diosaparu ñankhachapjjta ucanac lurasajja? ¿Cunatsa Diosar apanucusina mä altar lurasisina Dios contra sayt'apjjta?\n17. ¿Janit jumanacataquejj juc'aquïqui Peor sat chekan juchanaca lurctan ucajja, cawquïrittejj chuymasas jan jichhacam k'omachatäqui, uqhamaraqui walja jakenaca uca jucha laycu jiwarapjje Diosan marcapata ucanacasa?\n18. ¿Cunat juc'ampsa munasipcacta, jichhajj jumanacas Tatitutjja saraktapjjañamataquejja? Jumanacatejj jichhüru Dios contra sayt'asipjjätajja, kharürojj Tatitojj Israel marcataquejj colerasiraquiniwa.\n19. Cawquïri orakenactï jumanacaru churapjjtam ucanacatejj jan Diosatacjamäcchi ucajja Diosan orakepäquis ucaru jutapjjam, cawqhantï Diosampi Jiquisiñ Carpajj jicjjatasqui ucqharu, ucatsti nanacan orakenacajj taypin mä cheka catusipjjaraquim; Dios contra jan sayt'apjjamti, ni nanac contrasa, uca mä yakha altar lurasisina, Diosan altärap utjquipanjja.\n20. Amtasipjjaraquim Acán sat Zara chachan wawapajj jucha lurcän ucata. Jupasti cunatejj t'unjatäñapäcän Tatitur loktasina, ucanacwa catuntasïna; Acán chachan juchap laycojja Diosajj take Israel marcataquiw colerasïna, janiraquiw jupa sapaquis juchap laycojj jiwcänti —sasa.\n21. Ucatwa Rubén, Gad, uqhamaraqui chicat Manasés tribunacajj Israel marcan qhitanita jakenacaparojj sapjjäna:\n22. —Diosanacansa Diosapa Tatituw nanacar yatipjjetu, aca altar lurapjjta ucajj janiw jupampi mayjt'asiñataquïquiti ni jupata sarakañataquïquisa; Diosaw yati, juparaquiw Israel marcarojj yatiyani, nanacan amtäwinacajjatejj Dios conträchi ucapachajja, jupajj nanacar jichhpach jiwarayapjjetpan.\n23. Nanacatï aca altarjja Diosat jithektañataqui lurapjjsta, jan ucajj naqhantatäñatac uywanaca loktäwinaca churañataquïchi, granonacata ofrenda, uqhamarac sumancthapiñataqui loktäwinaca churañataquïchi ucajj, pachpa Tatitu nanacarojj luräwinacajjat wayt'apjjetpan.\n24. Chekpachansa nanacajj aca altarjja lurapjjtwa khepürun jan jumanacan wawanacamajj nanacan wawanacajjaru sañapataqui: ‘Cuna lurañamas utji Israel marcan Diosapampejja,\n25. Diosaw Jordán jawir mä korpat uscuwayi Rubén, uqhamaraqui Gad tribunacäpcta ucanacata, janiw jumanacan cuna lurañamas Diosampejj utjquiti’ sasa. Uqhamatwa wawanacamajj lurapjjaspa wawanacajjan jan Diosaru ajjsarañapataqui.\n26. Ucatwa nanacajj acan mä altar lurañaru uscusipjjta, janiw cunsa naqhantayañataqui uywanac Diosar loktañataquiti ni cuna sacrificionac churañataquisa,\n27. jan ucasti mä suma amtasïwïñapataqui nanacampi, jumanacampi, uqhamarac khepat jutir wawanacataquisa, uqhamata jiwasajj mayaqui Diosar sirviñasataqui, juparu naqhantayañatac uywanac loktasa, jucha luräwinacat ofrenda loktasa, uqhamarac sumancthapiyiri loktäwinac loktasa. Uqhamasti janiraquiw wawanacamajj nanacan wawanacajjaru sapcaspati: ‘Janiw jumanacan cuna lurañamas utjquiti Diosampejj’ sasa.\n28. Cawquïritï nanacaru, uqhamarac wawanacajjarusa uqham sapjjetaspa ucqhajj nanacasti jupanacarojj sapjjeristwa: ‘Uñtapjjam, awquinacajjasti aca mä altar Diosataqui lurapjjäna, Diosan altarap quipcaqui, ucasti janiwa naqhantayañataqui, uywanac loktañataquiti ni cuna wilañchanac loktañataquisa, jan ucasti mä suma amtasïwit sirviñapataquiwa jumanacampi, nanacampi’ sasa.\n29. Diosajj nanacar juchañchapjjetpan, jupa contra sayt'asiñ amtapjjsta ucajja, aca mä altar lurasina naqhantayañataqui uywanac loktañataqui, uqhamaraqui granonacat ofrenda loktañataquisa, jan ucajj cuna wilañchanac loktañataquisa, jiwasan Tatitu Diosasan altarap utjquipana, cawquïritï jupampi Jiquisiñ Carpa nayrajjancqui —sasa.\n30. Cunapachatï Finees sat sacerdotesa, take Israel marcan jilïri jakenacapasa, uqhamarac sapa familian jilïri jakenacasa, uca Rubén, Gad, uqhamaraqui chicat Manasés tribun arunacap ist'apjjän ucqhajj —Waliquiw —sapjjänwa.\n31. Ucatsti Finees sutini Eleazar sacerdoten wawapajj jupanacarojj sänwa: —Jichhasti yattanwa Diosajj jiwasanac taypincascatapa; jumanacajj janiraquiw Dios contras sayt'asiñ amtapcatätati, uqhamatwa jichhajj Diosan mutuyawipat nanacar khespiyapjjesta —sasa.\n32. Ucanac pasipanjja Finees sacerdotejj uqhamaraqui jach'a jilïri Israel jakenacasa, Galaad chekatjja Canaán orakeruw cuttanjjapjjäna, cawqhancapcantï, israelitanacajj uca chekaru. Cunapachatejj jupanacajj yatiyapjjäna Canaán orakenquir israelita jakenacarojj mayni tribunacatjja,\n33. uca arunac ist'asajj Israel jakenacajj: “Waliquiw” sapjjänwa, ucatsti Diosaruw yupaychapjjäna, janiw cunsa parlcjjapjjänti uca Rubén, uqhamaraqui Gad tribunacatjja, marcanacapa ni orakenacapsa t'unjañ toketsa.\n34. Rubén, uqhamaraqui Gad tribun wawanacapajj uca altararojj: “Amtasïwi” sasaw sutichapjjäna: “Aca altarajj jiwasaruw amtayistani, Diosajj mä sapa Diosätapa” sasa.\n7. ¡Nuwasir taman Tatitupajj jiwasanacampïsquiwa! ¡Arjjatirisajj Jacobon Diosapawa!\n8. Tatitun muspharcañ luräwinacap uñjir jutapjjam, oraken lurqui uca muspharcañ luräwinaca:\n9. aca orak tucuscamaw nuwasiñ t'acurayi; arconac jisc'a jisc'a p'aquinoke, lanzanac t'unari, nuwasiñ carronacsa ninampiw phichhantaraqui.\n10. “Amuct'jjapjjam, nayan Diosätajj uñt'apjjam: Nayajj marcanacat juc'ampïtwa, oraket juc'ampiraquïtwa.”\n11. ¡Nuwasir taman Tatitupajj jiwasanacampïsquiwa! ¡Arjjatirisajj Jacobon Diosapawa!\n12. Jaken amuyatapatjja sarnakäwinacapajja walicjamaquiwa, ucampis tucuyapajja jiwañaquiwa.\n13. Larusiñansa chuymajj ususcaquispawa, cusisiñasa llaquisiñaruquiw tucuyaspa.\n1. Uca quicpa horasanraqui yakhepanacajj jac'achasisin Jesusarojj yatiyapjjäna, cunjämtï Pilatojj Galileanjj mä kawkha jakenacjja jiwayatayna, cunapachatï sacrificio loktasipcäna ucqha. Pilatosti uca animalanacan wilapampi, uca jakenacan wilapampwa quittäna.\n2. Jesusasti jupanacarojj sänwa: —¿Jumanacajj amuyapjjtati uca Galileanquir jakenacajj marcapan mayninacat sipans juc'amp juchanïpjjatap laycu uqham pasatapjja?\n3. Janiwa, ucampis jumanacatejj jan arrepientisipcätajja, take jumanacajj quicparaquiw jiwarapjjaraquïta.\n4. ¿Jan ucajj jumanacajj amuyapjjtacha, qhaya tunca quimsakallkonejj Siloé torremp tincjjatata jiwarapcän ucanacajj Jerusalenan mayni jaquirinacat sipans juc'amp juchanïpjjatapa?\n5. Janiwa, ucampis jumanacatejj jan arrepientisipcätajja, take jumanacajj quicparaquiw jiwarapjjaraquïta —sasa.\n6. Ucatwa Jesusajj aca uñtasïwita parli: “Mä jakew yapupana higo yapuchäna, ucat jupajj uca ali uñjir sari: ‘Inach achjjpacha’ sasa, ucampis janiw ni mä achups jicjjatcänti.\n7. Ucat uca yap uñjirirojj säna: ‘Uñtam, quimsa marpachaw nayajj jutta aca alin achup uñjirejja, ucatsti janipuniw jicjjatcti. Phat'anucum. ¿Cunataquis inamayajj orakjj catjjäsinejja?’ sasa.\n8. Ucampis uca yapu uñjirejj juparojj sänwa: ‘Tata, aca maramp suyt'aquim, nayajj orak lak'aptayä, uqhamarac wanump ucht'araquï.\n9. Inas ucampejj achjjchini; ucat janipun achcanejja, ucapachaw phat'anucjjäta’ ” sasa.\n10. Samarañ urun Jesusajj sinagogan yatichascäna.\n11. Tunca quimsakallkoni mara usurnucstata warmiw ucancascaraquïna. Mä ñankha ajayuw juparojj c'umthaptayatayna, jupasti janiw cunjämatsa chekaptañataqui ch'amanïcänti.\n12. Jesusajj jupar uñjasinjja, jawsänwa ucat saraquïna: —Warmi, usumatjja kollatäjjtawa —sasa.\n13. Ucat jupjjaruw amparapamp Jesusajj lokjjati, uca warmisti ucspachaw chekaptjjäna, ucat Diosaru yupaycharaquïna.\n14. Ucampis sinagogan jilïripajj colerasïnwa Jesusan samarañ urun c'umaraptayatapata, ucat jakenacar saraqui: —Sojjtüruw lurañataquejj utji; uca urunacanwa kollayasirejj jutapjjañamajja, janiw samarañ urunjja —sasa.\n15. Ucapachaw Tatitojj jupar saraquïna: —C'ari chuymaninaca, ¿janit jumanacat cawquïris vacapsa jan ucajj asnopsa jararquejj samarañ urunjja, umt'ayir irpañataquejja?\n16. Aca warmisti Abrahaman wawanacapat jutiriwa, supayasti juparojj tunca quimsakallkoni maraw aca usumpejj chinuntäna. ¿Janiti usupat jararañajj waquisqui samarañ urunjja? —sasa.\n17. Jesusan ac satapatsti takeniw uñisirinacapajj p'enkasipjjäna. Take jakesti wal cusisipjjaraquïna Jesusan uca jach'a muspharcañanaca luratapata.\n18. Ucjjarojj saraquïnwa: —¿Cunarus uñtasi Diosan reinopajja? ¿Cunampis uñtasiyaraquiristjja?\n19. Mä mostaza jatjamawa cunjämtejj mä jakejj orakeparojj phawanti, mistusinjja jilsuwayi, mä jach'a kokar tucuñcama, uca layminacaparusti jamach'inacajj tapachasipjjewa —sasa.\n20. Jesusajj saraquïnwa: —¿Cunampis Diosan reinopjj uñtasiyaraquiristjja?\n21. Levadurjamawa, cunjämtejj mä warmejj quimsa ucqha jac'umpi chaptasajj takpach masa poktayejj uqhama —sasa.\n22. Jesusasti Jerusalenaruw sarjjäna. Sarcasinsti jach'a marcanacana, uqhamaraqui jisc'a marcanacan yatichawayäna.


Apthapi - Wikipedia\nAphatapixa mä sarawiwa taqi ayllunakana, ukjamaraki taqi markanakana. Apthapixa, “apthapiña ” sañ muni. Ukax achunak, achu phayatanak apthapiña, jan ukasti manq’a achunak apthapiña. Aka sarawisti nayra achachilanakatpachpunwa jutatayna. Jichhurunakansa uka pachpaw sarayataski. Apthapi sarawix uñt’atawa aka aymara sarawinakana.\nPata markanakan jakasirinakax kuna achunaktix achuyapki ukanakwa apthapipxi. Ukjamaraki, kuna uywanaktix uywapki uka chichinakrakwa apthapipxi. Taqiwjansa uka manq’anakax mayj mayjawa, kunatix mawjanx achki uka manq’anakpunwa apanipxi. Ukjamatwa, aka pata thaya uraqinakanxa, akniri manq’anakwa jumaxa maqt’asma: jawas phusphu jan ukasti jawas mut’i, kanka, ch’uñu phuti, qhati, jallpa wayk’a, kaya, tunta, qarwa kanka, k’awna phuti, k’awna thixita, kisu, juk’ampinaka. Kunay mayninxa utjchi ukpun apthapirux apanipxi. n.n\nMaysatsti, khaysa qhirwawjanakanxa, ukapachparakiw apthapxa lurapxi, ukasti “wayk’asi ” sutini uñt’atawa. Ukapachparakikiwa kuntix jupanakax achuyapki ukrakik apanipxi.\nKunawsatixa apthapix utjkixa, ukanxa maynita maynikama aruskipt’añaw utji. Taqi lup’iwinakas maynit maynikam aruskipt’atawa. Taqi jilir kullakanakas jilanakas,waynanakas, tawaqunakas walpun aruskipapxi. Ukjamarak, jisk’a lalanakas nayraqatpunwa manq’a irtasirix sarantapxi, ukjamarus jupanakax taqi aka sarawinakxa yatintasipkarakiwa chikachasisaxa.\nObtenido de «https://ay.wikipedia.org/w/index.php?title=Apthapi&oldid=90978»\nEsta página se editó por última vez el 21 tay 2019 a las 19:55.


Génesis 4 QA97 - Chachasti Eva warmipampiw - Bible Search\n1Chachasti Eva warmipampiw mayachasjjäna. Warmisti usur jakeptjjaraquïnwa, Caín wawapwa wawachasjjaraquïna, ucatsti saraquïnwa: “Jichhajj mä yokall wawanëjjtwa, Tatituw churaraquitu” sasa. 2Ucjjarusti Evajj wawachasiraquïnwa Abel sat wawaparu, jupasti Cainan jilapänwa. Abelasti ovej uywirïnwa, Cainasti yapu yapuchiriraqui.\n3Mä kawkha tiempo pasjjatatjja, mä urojj Cainajj yapupat achunacwa apanïna Diosar ofrenda churañataqui. 4Abelasti ovejanacapatjja suma liq'ïquis uca apaniraquïna, ucat qharsusin liq'imppach Diosar loktaraquïna. Diosasti Abelarojj, uqhamarac ofrendaparusa sumwa catokäna; 5ucampisa janiw Cainarojja ni ofrendaparusa Diosajj sum uñtancataynati, ucatwa Cainajj wal colerasïna, uñnakapas mayjt'awayaraquïnwa. 6Ucatsti Tatitojj sänwa: “¿Cunats colerasta, uqhamarac uñnakamas mayjt'awayaraqui? 7Jumatejj cunatajj asquïqui uc lurasma ucqhajja ¿Janit jach'ar aptatäcaraquismajja? Ucampisa juman jan asqui luratam laycojja juchajj jac'amancascaraquiwa, jumar apnakañ munaractam, ucampis jumajj atipjañamawa” sasa.\n8Mä uruw Cainajj Abel jilaparojj saraquïna: “Pampar sarascañäni” sasa. Cunapachatejj panpachani pampancasipcän ucqhajj, Cainajj Abel jilaparuw nuwjäna, jiwayañcama. 9Ucatsti Tatitojj Cainarojj jisct'änwa:\n—¿Cawquinquis Abel jilamajja? —sasa.\n—Janiw yatctti. ¿Nayasti jilajjan uñjiripätti? —sasa.\n—¿Cunatsa uc lurta? Jilaman wilapa oraker wartctasa ucaw nayarojj art'asinitu, nayan cunatejj chekapäqui uca uñjañajjataqui. 11Ucat jichhajj jumajj maldicitäyätawa, jilaman wilapas wartasqui uca oraketsa jakonucutaraquïyätawa, jumaw jilamarojj jiwaytajja. 12Orakjja wal lurascäta ucasa, janiw achunacajj achurapcätamti. Aca orake muyusaraquiw sarnakäta, janipuni samart'añ jicjjatasa —sasa.\n13Ucatsti Cainajj Tatiturojj saraquïnwa:\n—Janiw nayajj uca jach'a mutuyawjja t'akhesquiristti. 14Jichhajj aca oraketjja jakonucjjestawa, jichhasti aca orakenjjay muychï, jumat jayarst'ata, janiraqui nayataquejj samarañas utjcchiniti. Uqhamarac qhitis jicjjatasinjja jiwayaquiracchitanïya —sasa.\n15Ucampis Tatitojj saraquïnwa:\n—Qhititejj jumar jiwaycätam ucajj pakallko cuti mutuyatäniwa —sasa. Ucatsti Tatitojj mä unanchäwi Cainarojj uchäna, uqhamat jan qhitis jupar jicjjatasinjja jiwayañapataqui. 16Cainasti, cawqhantejj Tatitumpi parlascäna uca chekatjja mistuwayjjänwa, ucatsti Nod, sat chekar jaquiriw sarjjäna, ucasti Edén jardinat inti jalsu tokenquiwa.\n17Cainasti warmipampiw mayachasjjäna, warmisti usur jakeptasinjja Enoc sataruw wawachasi. Ucatsti Cainajj mä marca sayt'ayaraquïna, uca marcarusti Enoc wawapan sutipampiw suticharaquïna. 18Enoc chachasti Irad jaken awquipänwa. Iradasti, Mehujaelan awquipänwa; Mehujaelasti, Metusaelan awquipänwa; Metusaelasti, Lamecan awquipänwa. 19Lamecasti pä warminïnwa. Maynïri warmipasti Ada satänwa, maynïristi Zila sataraqui. 20Ada warmin wawapasti Jabal sataraquïnwa, jupasti carpanacan jaquirinacan awquipawa, uqhamaraqui uywanac uywirinacan awquiparaqui. 21Jabal sat jakesti mä sullcaniraquïnwa Jubal sutini, jupasti arpanaca, uqhamarac phusanaca toct'asirinacan awquiparaquïnwa. 22Zila warmisti, Tubal-caín sat wawaparuw wawachasiraqui, jupasti herrero jakënwa, bronceta, hierrota yänac luririraqui. Tubal-caín jakesti mä cullacanïnwa, ucasti Naama sataraquïnwa.\n23Mä urusti Lamec chachajj warminacaparojj aqham sänwa:\n“Ada, uqhamarac Zila, nayan warminacajja,\ncuntejj sapcäm ucjja sum ist'apjjam:\nNayajj mä jakeruw jiwayta, nayar chhojjrinchatapata,\nmä waynaru, nayar nuwatapata.\n24Cainarutejj pakallko cuti phoksusipjjchinejja,\nnayarojj pakallko tunca pakallkoni cutiw phoksusipjjetani.”\nAdanampina, Evampina quimsïr wawapa\n25Adanampi, Evampisti wastatwa wawanejjapjjäna, uca wawasti Set satänwa, ucatsti saraquïnwa: “Diosajj yakha wawa churjjetu, cawquïrirutejj Cainajj jiwaycänsa uca Abel lanti” sasa.\n26Set chachasti mä wawaniraquïnwa, ucasti Enós sata. Ucatwa jakenacajj Diosat mayisjjapjjäna.


Levítico 4 QA97 - Tatitojj Moisesaruw parläna aqham - Bible Search\nJan yatcasin pantjasïwi jucha luräwinacat ofrenda loktäwi\n1Tatitojj Moisesaruw parläna aqham sasa:\n2“Israelitanacarusti saraquim: Maynitejj jan amuyasisina Tatitun arunacap contra juch lurani cunatejj jan waquisqui ucanac lurasa, ucatsti aqham lurañapawa:\n3“Jucha lurirïqui ucatejj jilïr sacerdotënejja, jakenacjjaru juchapajj puritap laycojja, mä c'umara orko vaca uca jucha luratapatjja loktañapawa. 4Tatitun nayrakataparuw apani Tatitumpi Jiquisiñ Carpar mantañäquis ucqharu; ucanwa amparapa uywan p'ekepjjaru lokjjatani, ucatsti qharinucjjaraquiniwa Tatitun nayrakatapana. 5Ucatsti jupa quipcaw vaca kallun mä juc'a wilap catusina Tatitump Jiquisiñ Carpar aparaquini, 6ucanwa luc'anapa wilaru juricht'asajja, pakallko cuti ch'allt'araquini Tatitun nayrakatapana, santuarion velop tokeru. 7Sacerdotesti mä juc'a wila aptasin k'apquiri incienso uchañäquis uca altaran esquina wajjranacaparuw jawirt'araquini, ucasti jicjjatasiwa Tatitumpi Jiquisiñ Carpana; ucat jilt'iri takpach wilasti naqhantata ofrenda churañäquis uca altar cayuru wartatäjjañapawa, cawquïritejj Tatitumpi Jiquisiña Carpa mantañäquis ucancqui ucqharu. 8Ucatsti juchat loktatäquis uca vaca kallutjja takpach liq'inacapa apsuñaparaquiwa, 9maymurunacsti liq'imppacha, jiqhani liq'inacamppacha, q'iwchjjancqui uca liq'inacamppacha apakatäñapawa maymurunacamp chica, 10cunjämatejj sumancthapiñ ofrendat loktat orko vacatjja apsutäquejj uqhamaraqui. Ucatsti, sacerdotew naqhantayañataqui loktañ altarjjaru naqhantayjjaraquini. 11Vaca kallun lip'ichipjja, uqhamarac take aychapampi, p'ekepamppacha, cayunacamppacha, jiphillanacamppacha, cuna jilt'anacatejj utjqui ucanacamppacha, 12jan ucajj maypach orko vaca, campamentot ankäjjaruw mä k'oma chekaru apsuwayjjani, cawqhantejj altaran naqhayat liq'i khella warañäqui ucqharu; ucanwa khella montonjjaru lawanac uchasa, nina nactayaraquini.\n13“Take israelit jakenacatejj jan amuyascasina cuna jan walsa lurapjjanejja, ucatsti janiraqui jupanacat maynis amuycaniti Tatitun arunacap contra jan wali lurapjjatapjja, uqhamat juchañchasipjjchejja, 14cunapachatejj uca jucha luratajj yatisjjani ucapachaw takeni juchapata mä orko vaca sacrificiot loktapjjani. Tatitump Jiquisiñ Carpa nayrakataruw apapjjani, 15cawqhantejj take jilïri jakenacajj uca orko vacan p'ekepjjaru amparanacap lokjjatapjjani Tatitun nayrakatapana, ucqharpacharaquiw qharinucupjjani. 16Ucjjarusti jilïri sacerdoteraquiw uca orko vacan mä juc'a wilapa Tatitumpi Jiquisiñ Carparu aparaquini, 17luc'anapa wilaru juricht'asajja, pakallko cutiw ch'allt'araquini Tatitun nayrakatapana, velo uñcatasiru. 18Ucanwa mä juc'a wilampi Tatitun nayrakatapancqui uca altaran esquina wajjranacaparu jawt'araquini Tatitumpi Jiquisiñ Carpana. Ucat takpach wila jilt'sti Tatitumpi Jiquisiñ Carpar mantañäquis ucqhancqui uca ofrenda loktaña altaran cayuparuw wartanjjaraquini. 19Uqhamaraquiw uca orko vacatjja takpach liq'inaca apsjjaraquini, ucatsti altarjjaruw naqhantayjjaraquini, 20jan ucajj uca orko vacampejj cunjämatejj juchat sacrificio mä yakha orko vaca loktapcänjja uca quipcaraquiw loktañapa, uqhamat sacerdotejj jupanacataquejj juchanacap pampachatäña jicjjatani, ucatsti juchanacapajj perdonatäjjaraquiniwa. 21Ucatsti uca orko vacajj, campamentot ankäjjaru apsusin naqhantayatäjjaniwa, cunjämatejj nayrakat orko vacajj naqhantayatäcän uqhamaraqui, take israelit jaken juchapata sacrificiot loktatätap laycu.\n22“Mä jilïritejj jan amuyascasina Tatitu Diosan arunacap contra jucha luranejja, uca jilïrejj juchanipuniwa, jan amuyasisa lurcchi ucasa. 23Cunapachatejj uca jucha luratapa amuyasjjani ucapachasti mä c'umara orko cabrito ofrendat apjjaraquini. 24Uca cabriton p'ekepjjaru amparap lokjjatasaw qharinucjjaraquini Tatitun nayrakatapana, cawqhantejj naqhantayañataqui uywanacajj qharinucutäqui ucqharu, juchat sacrificio loktatätap laycu. 25Ucjjarusti sacerdotejj juchat sacrificio loktat cabriton mä juc'a wilamp luc'anaparu juricht'asajj, naqhantatäñatac loktaña altaran esquina wajjranacapwa jawirt'araquini; ucatsti wila jilt'jja pachpa altaran cayuparuw wartjjaraquini. 26Liq'sti takpachwa altarjjaru naqhantayjjaraquini, cunjämatejj sumancthapiñatac loktat liq'jja naqhantayapqui uca quipca, uqhamat sacerdotejj jilïritaquejj juchapat pampachatäña jicjjatañapataqui, juchanacapasti perdonatäjjaraquiniwa.\n27“Mä pobre jaketejj jan amuyascasina Tatitu Diosan arunacap contra jucha luranejja, 28cunapachatejj jucha luratätapa amuyasjjani ucapachasti mä c'umara kachu cabra ofrendat apjjaraquini. 29Uca kachu cabran p'ekepjjaru amparapa lokjjatasawa qharinucjjani, cawqhantejj naqhantayañatac uywanacajj qharinucutäqui ucqharu, 30ucatsti sacerdotejj mä juc'a wilamp luc'anap juricht'asajj naqhantatäñatac loktaña altaran esquina wajjranacaparuw jawt'araquini, ucatsti wila jilt'jja pachpa altaran cayuparuw wartjjaraquini. 31Uqhamaraquiw takpach liq'jja apsuraquini, cunjämtejj sumancthapiñatac loktäwitjja apakasejja uqhamaraqui, ucatsti uca liq'jja altarjjaruw nact'ayjjaraquini Tatitutac suma k'apquiri ofrendata, uqhamat sacerdotejj uca jaketaquejj juchapat pampachatäña jicjjatani, juchanacapasti perdonatäjjaraquiniwa.\n32“Uca jaketejj mä oveja apaninejja juchapat loktañataqui, ucapachajj mä c'umara kachu oveja apanini, 33amparapjja ovejan p'ekepjjaruw lokjjatani, ucatwa qharinucjjaraquini juchata loktatäñapataqui, cawqhantejj naqhantayatäñataqui uywanacajj qharinucutäqui ucawjaru. 34Ucatsti sacerdotejj loktatäqui uca uywan mä juc'a wilapampi luc'anap juricht'asajj naqhantatäñatac loktaña altaran esquina wajjranacapa jawt'araquini, ucat takpach wila jilt'jja altaran cayuparuw wartjjaraquini. 35Ucatsti liq'ejj apakatäñapawa takpacha, cunjämatejj sumancthapiñatac loktäwitjja apakasejja uqhama, liq'sti altarjjaruw nact'ayjjaraquini, Tatitutaqui suma k'apquiri ofrendata; uqhamat sacerdotejj uca jaketaquejj juchapat pampachatäña jicjjatani, juchanacapatsti perdonatäjjaraquiniwa.


Aymara, Dramas: Piece 012 – Khepiyirijja puriniwa | Waters of Life for Children\nHome -- Aymara -- Perform a PLAY -- 012 (Joy that never leaves us)\n12. Khepiyirijja puriniwa\nWarawara arumänwa. Jisc’a Belén marcasti chhamacäscänwa, takeniwa iquirasipcäna. Ankäjjanacwa awatirinaca ovejanacap uñjasipcäna. Ch’ama tucuñänwa uca lurañajja awatirinacasti janiw cuns sapcaspänti.\n¿Janit jupanacataquejja cuna yanapas, cuna arjjatirisa utjcänjja? ¿armanucutäñataqui conformasjjacpachänti? Maynisti wali karitawa mä aliru pekep waycat-t’atäscana. Ucampis mayacwa takenis sartapjjatayna. Uca chhamacansti mä khanawa c’ajtatayna. Surümp’itasti amparampïwa nayranacapa imt’asipjjatayna. Wal ajjsarapjjäna.\nAngel: “¡Jan ajjsarapjjämti! Mä suma yatiyäwiwa jumanacataqui utjitu. Wali cusisiña take marcataqui. Jichhurüwa jumanacataquejja Khespiyirijja naciwayi, ucasti Tatit Jesucristo. Sarapjjam Belenaru, jumanacpacha uñjanipjjam.”\nMuspharatawa awatirinacajja ist’apjjäna. ¡Mä Khespiyiri! Wali cusisiñaw chuymanacapa phokantäna. Uqhamajja, jupanacatjja Diosajj janiw armascataynati.\nUcjjarusti walja alajj pachanquir angelanacawa nayrakat angelamp chict’ata uñstatayna uqhamaraqui takeniwa Diosaruwa jach’anchapjjäna Khespiyiri milagro nacitap laycu.\nAwatirinacajja Belenaruw t’ijupjjatayna uca uyunsti Mariamp Joseamp Jesús wawamp chict’ata jicjjatapjjatayna. C’uchisiñanacapasti wali jach’änwa, cunapachatejj Jesusar uñjapjjatayna ucjajja, jupanacan Khespiyiriru.\nChekapiniwa, jumataquejja Khespiyirejja naciraquiwa. Jacañamarojj Jesusajj jutpan sas mayisim ucatsti c’uchisiñanïyätawa.\nPage last modified on February 27, 2019, at 07:02 AM | powered by PmWiki (pmwiki-2.2.140)


AYMAR QAMASA : ANCORAIMES - “JAQ’URAYM MARKXATA”\nAncoraimes jan ukax aymaratx janq’ulaymis aka ayllux aka pashpa La Paz departamentunw jikxatasi, ukax khaysa suyu Omasuyos uksatuqin utt’atawa, omasuyux pä seccionaniwa, Achacachimpi, ancoraimempiwa, aka qillt’äwix payïr seccionatawa.\nJanqulaymis markax quta lakxankiwa, ukhamarakiwa uka markax walja qullunakani, jawiranakani quqanakaniwa. Qullunakanx utjarakiwa kunayman t’isñanaka, kankllanaka, jichhunaka, jukampinakampiw utji. Ukhamarakiwa uka qullunakanx kunayman pampa qulu laqunakas utjarakiwa, uka laq’unakax aknirinakarakiwa: tiwula, añathuya, wisk’acha, liwrinaka, jararankhunaka, asirunaka, juk’ampinakampi. Maysatuqitx utjarakiw alaqpachan tuyur jamach’inakasa, ukanakax aknirinakawa: paka, mamani, phichitanka, yakayaka, liqiliqi, khullu, p’isaqa, pili, tikitiki, pukupuku, juk’ampinakampi.\nMaysatuqitx janq’ulaymix mä markawa segunta sección sutimp uñt’ata, uka markas wali jach’awa kimsaqallq katunanakani, ukjamarakiwa phisqa tunka suxta (56) ayllunakani. Kantunanakapax aknirikakarakiwa: Makamaka, Janq’ulaymis, Muruqullu, Sutalaya, Ch’ixipampa, Ch’uxña Pata, Phuq’äta, Kajiyata. Sapa mä kantunanx walja ayllunakanirakiwa.\nUjkaruxa, uñacht’ayarakiñaniw Janq’ulaymis markax qawqha jaqinakanisa, sapa mä kantunanakanxa.\njanq'ulaymes markan utjasirinakapa\nIlustración 1: habitantes de la población de Ancoraimes \nAka jamuqatanx uñjt’araktanwa jilpachax jaqinakax utjasipxarakiw kantun Janq’ulaymituqina, ujakarux arktarakiwa kantun ch’ixipampa, qhipankarakiw sutalayaxa.\nKantun janq’ulamin ayllunakapax tunka suxtawa, uka ayllunakax aknirinakawa: Ancoraimes(pueblo) Ispaya Grande, Ispaya Tocoli, Ispaya Lukimbaya, Ispaya Este, Lluxllata Grande, Lluxllata Tumuyu, Lluxllata Centro Belen, Lluxllata Laymini, Turrini Alta, Turrini Centro y Baja, Zamora, Pacharía, Pacoma Grande, Chuñuña Norte, Sud Calamarca uknirinaka.\nAka markan thuqt’äwipax candelariyankiwa, pä ur saraqkipana anata phaxsita, uküruw wali uksar aksarux ch’akhanaks unuqt’ayapxaraki, thuqurinakapax pusi, phisqa tamawa. Kimsa tam murinu, mä tam kapural, mä tam kullawa, ukhamarakiwa, yaqhip maranakax yaqha ayllunakatw jutapxir thuqt’irixa, ukanakax aknirinakarakiwa: wakawaka, mukululu, qinaqina, ukanaka.\nYatiqaw tuqinx Kantun Ankuraymituqinx walja yatiqañ utanakaniwa, wali uñt’atax colegio ancoraimiwa sutipax akjamarakiwa “Colegio Humanístico Técnico Industrial Metodista Ancoraimes” aka yatiqañ utax walja maranakanirakiwa, uka yatiqañ utat mistusax jach’a yatiqañ utanakar sarasax waljanirakiwa yatxatt’atanakax utjaraki. Yatichirinakapax wali kust’atanakarakiwa, jilpachax jichhanakax yaticht’asipkarakiwa licenciados ukhamanaka. Uka yatiqañ utarux walja yatiqirinakarakiw purt’apx kunayman ayllunakata.\nYapuchawtuqinx yapucht’apxarakiwa kunayman achunaka, chuqi, apilla, isañu, ulluku, siwara, awina, jupha, tiriwu, jawasa, alwirija, juk’ampinakampi. Anchha thaya pachanx ch’uñrak wali ch’uñuchapxi.\nUywatuqinsti uywt’apxarakiwa waka, uwija, khuchi, ukanakakrakw jilpachaxa, utanx uywasipxarakiwa phisi, añu, wallpa. Uka markanakan jakasir jaqinakatakix wakax wali askipuniwa kunalaykutix wakampipuniw yapunakx satapxi,\nSatañatakix nayraqatax pä wakw yukump waxratx ñich’antapxi, uka uywanakax janiw kikipakiti, utjiw kupi waka, ch’iqa waka. Kupi wakax kupixatpunw ñich’antayasispaxa, janiw ch’iqaxatx ñich’yaskarakispati, jilpachax kupit lurir uywanakax urqunakawa. Ch’iqa wakax ch’iqaxatpunw ñich’ayasirakisspaxa, janiw kupixatx ñich’ayaskarakispati. ukatx armampiw nukhuntapxi, armax mä jiru chuntaniwa, ukatw yapu yapuchañatakix wakampiw iraramjayapx uksar aksaru, ukatx wakampirakiw satantapxi chuqi, apilla, siwara, awina, juk’ampinaka.\nUkham saräwinakanikiw janq’raymi markaxa. Inasa aruskipañax jilpachachispa.\n POA POPULARIZADO 2004: “GUBIERNO MUNICIPAL DE ANCORAIMES 2da sección de la provincia Omasuyos La Paz Bolivia”: Ancoraimes. 2004: 10\nPublicado por Edwin en 10:32


Human Rights · Lakan phaxsi, 2011 · Global Voices Aymarata\nHuman Rights · Lakan phaxsi, 2011\nIsturyanaka Aka tuqita Human Rights Ta Lakan phaxsi, 2011\nLatin America 30 Lakan phaxsi 2011\nGlobal Voices Español tuqitxa jumanakaruw yatiyasiniktam mä sartawi nayraqataru Blogs ukan phuchawip tuqi kunatix akax yatiyasiwa qalpach bloggers ukhamarak cibirnawtas Mexico makankirinakaru, mä sutinchawimpi Mexico: markachirinaka, nuwasiwinak ukat blogs ukham sasa. Yatim kunjams, kawkhans jumax partisipasman ullasa aka post tuqi.\nMéxico: Juárez Markan warminakar amtkasa\nLatin America 13 Lakan phaxsi 2011\nMexiconx Juárez markax suticht’ataw ch’axwaw marka, mä kimsa waranq patakaw pä waranq tunkan maranx jiwkatayatana, mä llätunk jiwktayawiw sapüru utji. Warminakax ukhamarakiw uñjasipx aka ch’axwawinxa, warmi jiwktayatx kimsa maraxiw ukatats jichhakam janiw qhanstayatakiti.\nMedio Oriente & Norte África 12 Lakan phaxsi 2011\nRamadán jak’axa, Hama markar pallapallanakaw mantapxi, yatiyawinx siw, mä pusi tunka jaqinak jiwayas niya tunka mayani arumirj uras saraqkipan samarañ uru, kimsa tunka urunak saraqkipan willka kuti phaxsita.\nEuropa Central y del Este 8 Lakan phaxsi 2011


Amuyasipjjam jan qhitis jan walitjja jan wal cutt'aypanti. Ucat sipan asqui lurañaru uscusipjjam, jumanac taypinsa uqhamaraqui takenimpisa.\nDiosar jan catokerinacar mutuyiriw jutani, uqhamarac Tatit Jesucristosan khespiyasiñ arunacapar jan ist'irinacarusa.\nJan jumajj samti: “Uqhamat, uqhamwa luraraquëjja” sasajja, jan ucasti Tatitur iyawsam, jupaw atipayascätam.\nJanipun cunapachas lup'imti: “Cunjämtï nayar lurquitojja, uqhamaracwa nayajj luraraquëjja” sasa.\n Ucapachaw Pedrojj sartasina Jesusarojj jisct'äna: —Tata, cunapachatejj jilajjajj cuna jan walsa luritan ucajja, ¿kawkha cutis nayajj uca juchapatjja perdonäjja? ¿Pakallk cutcamati? sasa. Jesusasti saraquïnwa: —Janiw pakallk cuti siscsmati, jan ucasti, pakallk tunca pakallko cuti sismawa —sasa.\n Uqhämat uqhäm cutsuyasir Tatay, uqhämat uqham apsusir Diosay, uñachayasimaya. Jumaw acapachar taripirïtajja, sartasiquimaya, jach'achasirinacarojj lurataparjamay phokhañcham.\n Ucataquipï Diosajj jawsapjjtamjja, Cristojj jumanac laycuw t'akhesïna, jumanacar mä uñacht'äwi churasa, uqhamat cayup arcapjjañamataqui. Jupajj janiw cuna juchsa lurcänti, janiraquiw qhitirus cunapachas ñankha lurcänti. Jan wali arunacampi tokepcän ucqhajja, janiw jupajj jan wali arumpiraqui cutt'aycänti; t'akhesiyapcän ucqhasti, janiw “suyt'am” siscänti, jan ucasti chekaparu taripir Diosaruw catuyänjja.\n Llaquit jaker cantjjayañajj, vinagrempi iñawtatata janchiru warjjatcsnasa uqhamawa, jan ucajj wali thayansa isi apsuscsnajja uqhamaraquiwa. Uñisirimatejj mank'at awtjayaschi ucajja, mank'añ churam; umat pharjayaschi ucajja, umsa churaraquim; uqham lurasinsti llacthapisiyätawa, p'enkasiyaraquïtawa, ucatsti Tatituw jumarojj cutiyjjätam.\n Janiraqui ñankhat ñankha cutt'ayapjjamti; cunatejj asquïqui ucrac take jakenacan nayrakatapanjj lurapjjam. Cawquicamatejj jumanacan ch'amanacamajj utjqui, ucacamajj takenimpis sumancapjjam. Munat jilatanaca, jumanac purajj jan uqhamat uqham lurjasipjjamti, jan ucasti Diosar jaytapjjam, jupawa mutuyascani. Kellkatanjja siwa: “Nayaruw wact'itu mutuyascañajja, nayaraquiw phokhascäjja, siw Tatitojja.” Juc'amp saraquiwa: “Uñisirimatejj mank'at awtjatächejja, mank'añ churam, umat pharjatäch ucasti, um churaraquim,” ucjja jupan amthapisisa p'enkasiñapataquiw lurasctajja. Jan ñankhampejj atipjayasimti, ucatsipan ñankharojj asquimpi atipjam.\n Maynitejj quejantasin camisam aparañ munstamjja, sacomamppach churawayjjam. Jumarutejj mä ucch'a k'epiyañ munstam ucajja, mä ucch'ampi jumajj k'epirapim. Mä cuns maynejj mayïtam ucarojja churam; mayt'asirirusti janiraqui ‘janiw’ sasajj samti. “Ist'apjjaractawa cunatï satäcänsa ucjja: ‘Jake masimarojj munam, uñisirimarusti uñisiraquim’ sasa. Ucampis nayajj sapjjsmawa: Uñisirinacamarojj munapjjam, [maldicirinacamarojj bendicipjjam, uñisirinacamarusti asqui lurapjjam,] Diosat mayirapipjjaraquim qhitinacatejj [jumanacar tokepctam,] uqhamarac jan walinacs lurapctam ucanacataquisa. Uqhamatwa jumanacajj alajjpachanquir Awquiman wawanacapäpjjätajja. Jupasti takenitaquiw intsa jalsuyani, uqhamarac asqui jakenacataquisa, jan asqui jakenacataquisa jallsa puriyaniraqui.


Global Voices Aymarata » Jawillt’äwix Jist’arasiwa Digital Natives With a Cause? Uka Yatxatäwir Sarañataki · Global Voices Aymarata » Print\nJaqukipäw uñt'ayata/apkatata 30 Jallu qallta phaxsi 2010 18:04 GMT 1\t · Qillqiri Eddie Avila (es) ukan jaqukipiri\tAdriana Gutiérrez, Victoria Tinta Quispe\nCategoria-naka: Asia del Sur, Europa Occidental, Latin America, Chile, India, Netherlands, Citizen Media, Digital Activism, Tecnología, Anuncios\nJawillt’awix sarañatak jist’arasiwa\nSapa kutiw Internetamp machaq uñstir apnaqäwinakampix jiljatawayi, uraqpachax jisk’aptaskiwa; sarawisaru, jakawisaru, redes satanakar conectatatänwa, jumanakaru, aka turkakiptawirux chikanchasipxtawa. Natives digitales ukana, maynix maynitaki machaq uñstir apnaqäwinakatx jakäwitak askiwa, jumanakx walja jakawinakarux jan walt’ayasipktawa, jani suma yatisa.\nCentro de Internetampitak Jaqinakampitak  [en] Hivosampin  Rising Voicesampin  yanapt’atawa, machaq uñstir apanaqañ apnaqir waynanakar jawilltaski, Latinoamérica ukatx Caribe ukch'pachataki, Globalvoices uksat aruskipañataki. Uka yatichawix kimsuruniwa “From Face to interface” sat sutinchatawa. Interfaz uñkatasi, chiqancht’atäniwa, waynanakax kunjams machaq plataformanak apnaqapxi, ukjamarak yatiyäwinak taypsa, digital tuqina. Machaq uñstir yanak ist’ayasiñatak apnaqapxi, amuyunakap uñt’ayañataki, machaq amuyunak utt’ayañataki, jumanaktw yatiñ munapxata. Nayra yatxatawinakamaspawa tiliphunu movil, GPS o PDA apnaqapkt ukanakaxa.\nJawillt'apxsmawa, amuyunakam uñt'ayañataki, mayni jil kullakan aruskipt'äwiparu. Yatxatäwix Latinoamérica, Caribe ukch'apachataki jawillt'atawa, aka “Digital Natives with a Cause?” [¿Nativos digitales con una causa?] sat sutinchatan yatxatañ munirinakapxañamawa. “From Face to Interface” ukax yatxatañ uksa amtawxatarakiwa, ingles arut panka qilqañ amtäwimpi, Nativos Digitales del Hemisferio Sur ukan ch'amancht'ata. Maysatxa, aka yatxatäwix Red de Conocimiento sat utt'ayañ amtaniwa, yaqha chikanchasirinakan yanapt'ata Taipei ukatx Johannesburgo  ukanakat sipansa. Aka yatxatäwix India, Países Bajos sat uñt'atak ukankirinakaruw chikanchasiyani, ukapachparakiw kawkhanti español arux jan nayrïr aru uñt'atak uka markatx chikanchasipxäni. Maysatx Ingles aru yatiñax askiwa. Arsüwix uka yatxatäwinx Ingles arutkamakiniwa, ukampirus uka yatxatawin wakichäwinakapanx español arur jaqukipäwix utjarakiniwa.\nLos participantes pueden inscribirse llenando el formulario de solicitud en línea  [en], hasta el 4 Enero de 2011 .\nUkar sarïr munirinakax phurmularyu de solicitud en línea  satäk ukar phuqhantasaw qilqantayasipxañama [en], 2011 chinuqa (Enero) phaxsit 4 urukama.\nChijllat jil kullakanakax 8 uru Chinuqa (Enero) phaxsit 2011nin yatiyatajani. Chhijllt'at jil kullakanakatakix qurpachasiñ utatakisa, pasajisa churatäniwa. Juk'amp yatxatañatakix aka pajinan uñjt'apxam Wasitamp Jiskt'aña (FAQ)  [en]. Kuna jiskt'añatakix aka digitalnatives@cis-india.org paginar qilqt'apxama.\nUrunaka: 8-10 urukama Anata phaxsina 2011ni marana\nURL to article: https://aym.globalvoices.org/2010/12/837\n Centro de Internetampitak Jaqinakampitak: http://www.cis-india.org/research/dn\n Rising Voicesampin: https://rising.globalvoicesonline.org/\n Taipei ukatx Johannesburgo: http://www.digitalnatives.in/\n formulario de solicitud en línea: http://www.surveymonkey.com/s/fromfacetointerface\n Wasitamp Jiskt'aña (FAQ): http://www.cis-india.org/research/dn/digital-natives-with-a-cause-workshop-in-santiago


Jehová Diosan Testigonakapa. Cristianjam Jakañataki ukat Yatiyañataki, septiembre 17-23, 2018\nCanción 2, oración\n“Janiw interés laykukejj Jesusar arkañasäkiti” (10 min.)\nJn 6:9-11. Jesusajj mä milagro lurasaw walja jaqenakar manqʼayäna (nwtsty Jn 6:10 textotak nota: “Niya phesqa waranqa chachanakaw ukan qontʼasipjjäna”).\nJn 6:14, 24. Jesusajj Mesiasätapwa uka jaqenakajj amuyapjjäna, ukatwa qhepürojj jupar thaqer sarapjjäna (nwtsty Jn 6:14 textotak nota: “Profetawa”).\nJn 6:25-27, 54, 60, 66-69. Jaqenakajj interés laykukiw Jesusarusa discipulonakaparus arkapjjäna, ukatwa kuntï Jesusajj jupanakar siskäna uk istʼasajj chuym ustʼayasipjjäna (nwtsty Jn 6:27 textotak nota: “tukusir manqʼa [...] wiñay jakañ churki uka jan tukuskir manqʼa”; nwtsty Jn 6:54 textotak nota: “jañchijat manqʼki, wilajsa umkaraki”; w05-S 1/9 pág. 21 párrs. 13, 14).\nJn 6:44. ¿Kunjamsa alajjpachankir Awkejj jupan ukar jaqenakar irpani? (nwtsty Jn 6:44 textotak nota: “irpankaspa”).\nJn 6:64. ‘Khitis aljantani ukjja, qalltatpachwa Jesusajj yatjjäna’ siski uka arunakajj ¿kamsañsa muni? (nwtsty Jn 6:64 textotak notanaka: “khitis jupar aljantani ukjja, qalltatpachwa Jesusajj yatjjäna”, “qalltatpachwa”).\nBiblia liyiñataki (4 min. jan ukajj minusa): Jn 6:41-59.\nYatiyañ qalltañataki (2 min. jan ukajj minusa): Yatiyañatak yanaptʼajj utjki ukarjamaw parltʼañ qalltäta. Jan istʼañ munapki uka jaqenakarojj kunjamsa yatiyasma ukwa uñachtʼayarakïta.\nNayrïr revisita (3 min. jan ukajj minusa): Yatiyañatak yanaptʼajj utjki ukarjamaw parltʼañ qalltäta. Utanejj “cristianötwa” sasaw sätam.\nPayïr revisita, video (5 min.): Video uñtayasajj tantachasirinakaruw jisktʼäta.\n¿Kunjamsa jaqenakamp parltʼawaytanjja? (5 min.): Tantachasirinakaruw jisktʼäta. Kunjamsa predicañatakejj jaqenakamp parltʼapjjäna uk arstʼanipjjañapatakiw mayirakïta.\n“Janiw kunas ina chʼusar wartaskänti” (10 min.): Tantachasirinakaruw jisktʼäta. Jehová Diosar jachʼañchir suma lurtʼat utanaka (fragmento) sat video uñtayarakïta.\nCongregacionan Bibliat yatjjatañataki (30 min.): jy 35 yatichäwi, párrs. 28-36.\nCanción 89, oración\nCristianjam Jakañataki ukat Yatiyañataki (septiembre 17-23, 2018)


Éxodo 39 - Holy Bible [Aymara Bible 1997] - (Éxo 39)\nSacerdotena Tatitumpi Jiquisiñ Carpana lurañanacapa phokhañapataquisti isjja lurapjjänwa azul telata, wila morado telata, wila telata. Uqhamarac Aaronan yakha horasataqui isinacapsa lurapjjaraquïnwa cunjämtejj Tatitojj Moisesar siscäna uqhamarjama.\nEfod sat isisti korita, azul telata, wila morado telata, wila telata, uqhamarac lino sat hilo c'anthitata luratänwa.\nUcjjarusti placanacaracwa korita martillonacampi lek'suta lurapjjaraquïna, ucsti hilonacjam qhuchhunokasinwa ch'ucuntapjjäna azul telanaca mankheru wila morado telanacaru, wila telanacaru, uqhamarac lino sat hilonacaru suma bordatjamäñapataqui.\nEfod sat isisti, purap thiyaru catuñanïnwa mayaru ch'ucthapita.\nUcjjarusti luraraquïnwa mä cinturona efod sat isi chinthapiñataqui, uca cinturonasti luratänwa korita, azul telata, wila morado telata, wila telata, lino sat hilo c'anthitata; cunjämtejj Tatitojj Moisesar siscäna uqhamarjama.\nUqhamarac ónice sat kalanac lurasinsti kori patjjaruw catjjaruyäna, ucarusti Israelan wawanacapan sutinacapwa uchapjjäna mä sellöcaspas uqhama.\nUcjjarusti Bezaleel chachajj efod sat isin callachipa patjjaruw ucharaquïna, uqhamata Israelan wawanacapajja amtatäñapataqui, cunjämtejj Tatitojj Moisesar siscäna uqhamarjama.\nUcjjarusti pectoral sataracwa lurapjjaraquïna suma bordata efod sat isjama korita, azul telata, wila morado telata, wila telata, lino sat hilo c'anthitampita.\nAca pectoralasti paya ekthapitänwa, puspacha thiyapasti igualaquïnwa, pä tunca payan centimetroncama.\nUca patjjarusti uchapjjaraquïnwa pusi seke suma kalanacampi. Nayrïr sekensti aca kalanacänwa: mä crisólito, mä topacio, mä esmeralda;\npayïr sekensti: mä granate, mä zafiro, mä jade uca kalanacaraquïnwa.\nQuimsïr sekensti: mä jacinto, mä ágata, mä amatista sata kalanacaraqui.\nPusïr sekensti: mä topacio, mä ónice, mä jaspe sat kalanacaraqui. Ucampis take aca kalanacasti kori patjjarcam catjjaruyatänwa.\nKalanacasti tunca payanïnwa, ucar uchatänwa Israelan tunca payan wawanacapan sutinacapajja. Ucampis sapa maya kalaru uchatänwa sapa maya tribun sutinacapajja mä selljama.\nUcjjarusti pectoral sat isi patjjarojja kori cadenanacampiw catjjaruyapjjaraquïna t'ullct'ata cordonäcaspas uqhama.\nUqhamarac lurapjjaraquïnwa korita pä catjjaruyañanaca, pä argollanacampi. Uca korit lurat argollanacsti pectoral sat isi amsta purap thiyaruw catjjaruyañataqui uchapjjäna.\nUcjjarusti paypach argollanacatwa korit lurat cadenanacjja catjjaruyapjjaraquïna;\npaypacha cadenanacan tucuyanacapsti catjjaruyapjjaraquïnwa, callachi pataru kalanac apañäquis ucaru. Uqhamaraqui efod sata isin nayräjj catuyañaparu chincatata.\nUcjjarusti lurapjjaraquïnwa yakha pä argollanaca korita, ucsti uchapjjaraquïnwa pectoral sata isi aynach thiyaru efod sat isjjaru.\nUcampis pä argollanacampwa korit lurapjjäna ucsti uchapjjänwa efod sat isin nayräjja catjjaruyañaparu, mankhëjja tokeru, ch'ucu thiyaru efod sat isin cinturonapat amstäjjaru.\nUcatsti pectoral satan argollapampita uqhamarac efod satan argollapampitjja mä morado cordonampiw chinthapipjjäna, uqhamata pectoral satajj efod satan cinturonapat amstancañapataqui jan jithekasa, cunjämtejj Tatitojj Moisesar siscän uqhamarjama.\nEfod sat jach'a capa issti lurapjjaraquïnwa morado hilot sawuta telata.\nUca capan cuello thiyanacapasti suma q'illpt'asa ch'ucuratänwa suelat lurat chalecjama, jan ch'iyjtañapataqui.\nUca capa isi thiyanacarusti bordaquipapjjänwa granadjama morok'onaca azul telanacampi, wila k'ellu telanacampi, wila telanacampi, lino sat hilo c'anthitampi.\nUcjjarusti lurapjjaraquïnwa campanillanaca koritcamaqui. Ucsti uchapjjänwa granadjama morok'onac luratanacampi mayquipa takpacha capa isi thiyanacaru,\nUcanacsti aqhamwa uchapjjäna: mä campanilla, ucjjarusti mä granada, yakha campanilla, ucjjarojj mä granada uqhama takpacha capa isi thiyanacaru, uqhamata uca isini Tatitur loktañanaca lurañapataqui, cunjämtejj Tatitojj Moisesar siscäna uqhamarjama.\nUcjjarusti lurapjjaraquïnwa túnica sat isinaca lino sat suma hilonacata Aaronataqui uqhamarac wawanacapataquisa mä suma p'itirin p'itata.\nUca quipcaraqui turbante, tocado sat p'ekeru uchasiñanacsa, calzoncillonacsa lino sat hilo c'anthitatwa lurapjjaraquïna.\nUqhamarac cinturonsa lino sat hilo c'anthita azul telata, wila morado telata, wila telatwa suma bordata uqhama lurapjjaraquïna, cunjämtejj Tatitojj Moisesar siscäna uqhamarjama.\nUcjjarusti lurapjjaraquïnwa mä placa koritcamaqui, uca placajja uñacht'ayañapataqui Tatitur loktat sacerdotëtapa, ucatsti uca placarojj mä sellöcaspas uqhamwa lurapjjäna, ucatjja ucaruw uchapjjäna “Tatitur catuyatawa” sasa.\nUcjjarusti mä morado cordonwa uchapjjäna uca placa catuyañataqui, turbante amsta tokeru. Cunjämtejj Tatitojj Moisesar siscäna uqhamarjama.\nTatitumpi Jiquisiñ Carpa lurañasti tucuyatäjjänwa. Israelitanacasti take cunanacsa suma phokhata lurapjjäna cunjämtejj Tatitojj Moisesar siscäna uqhamarjama.\nJupanacasti tucuyasinjja Moisesaruw catuyjjapjjäna Tatitumpi Jiquisiñ Carpjja take yänacapampi, ganchonaca, tablanaca, ayjjata morok'o lawanaca, postenaca, tacnokañanacamppacha,\nuqhamarac utachañataquisti oveja lip'ichinacjja wilaruw teñipjjäna, uca quipcaraqui tejones sat animalanacan lip'ichinacapsa, uqhamarac arca imt'qui uca velsa;\narcsa, lawanacapamppacha callañataqui, tapapampi cuna.\nMesjja take yänacapampi, uqhamarac Tatitun nayrakatapancqui uca t'ant'sa.\nCandeleronacsti koritcamaqui lurapjjäna, uqhamarac nina akayañataqui lamparanaca, ucampis lamparanacajj suma yäpar ucht'atäñapänwa. Uca quipcaraquiwa take yänacapsa lurapjjäna, aceitsa uchapjjaraquïnwa nina naqhayañataqui.\nUcjjarusti lurapjjaraquïnwa altarjja koritcamaqui aceite loktañataqui, suma k'apquir incienso, cortina uca carpar mantaña puncutaqui.\nUqhamarac lurapjjaraquïnwa mä altara bronceta rejillanacapsa broncetaraqui, jach'a morok'o lawanacsa callañataqui, take yänacapampi, uqhamarac ampar jarisiña tinajsa cayupamppacha uca patjjar tinaja uchañataqui.\nLurapjjaraquïnwa patiotaqui cortinanaca, poste lawanacapampi, poste tacnokañanacamppacha, cortina patio puncutaqui, cordonanaca, patiotaqui ch'acurunaca, take yänaca uca carpan Tatitur loktañanaca phokhasina apnakañataqui, uqhamarac Diosampi Jiquisiñ Chekan apnakañataqui.\nCarpan lurañanaca phokhañataquisti isjja lurapjjänwa, sacerdote Aaronataquisa suma isinacjja lurarapipjjänwa. Uqhamarac wawanacapataquisa sacerdote isinacjja lurarapipjjaraquïnwa.\nIsraelitanacasti take cunanacsa lurapjjänwa cunjämtejj Tatitojj Moisesar luram siscäna uqhamarjama.\nUcampis cunjämtejj Tatitojj siscäna uqhamarjama lurapjjatanacapa uñjasinsti Moisesajj jupanacarojj bendicïnwa.


Oficial de Wikimedia Commons uka apnaqañatak yatiyasa · Global Voices Aymarata\nOficial de Wikimedia Commons uka apnaqañatak yatiyasa\n(es) ukan jaqukipiri\tJanise Bueno\nJaqukipäw uñt'ayata/apkatata 5 Llamayu phaxsi 2013 18:08 GMT\nAka blog ullart'apxañäni Malagasy, عربي, Español, 日本語, বাংলা, English\nRising Voices ukan qillqt'atapa: Aka qillqäwix Maryana Pinchuk jupan blog de Wikimedia [en] ukan uñt'ayatawa [en] ukatx licencia CC BY 3.0. ukarjam wasitamp uñt'ayatawa\nSmartphone ukamp phutu apsuñx muniritati? Jichhax Wikimedia Commons [en] ukar aski yatichäwin phutunakam apkatañatakix janiw utamar puriñ suyañamaxiti.\nOficial de Wikimedia Commons uka apanaqäwix (aplicación) aka iOS [en] ukat Android [en] ukan aka Commons ukan phutunak jank'ak jasak apkatañatakiw aski, ukapachparakiw (Android ukatakik) walja archiwunak ukat categoriyanak apkatäsma, ukatx jumatak askik uka sitio web ukanw uñt'ayarakisma (compartirlos). Commons ukar yanapt'äwinakamax enciclopedia ukaruw uraqpachan jach'anchayaspa ukhamarak waranqa waranqa ullart'irir uñt'ayaspa.\nPantalla de inicio de la applicacion de Commons para Android / Vista de “my uploads” de la aplicacion de Commons para iOS.\nJutirinxa, juk'amp jasak navegañatak características uka uñt'ayañaw amtataski. Ukapachparakiw walja campañas jisnaw Wiki Loves Monuments [en] ukjam wakicht'añw suyt'asipkta, yatxatat usuarios ukanakar ukhamarak machaq chikancht'asirinakar aka proyectos de Wikimedia ukar ayanapt'añatak amtasipkta.\nApnaqäwinakan askiñapatakiw jumanakan aski amuyunakam munapxta, jumati jan walt'äwinaka jan ukax kuna amuyunakach jutiritak yapxatañasp ukx aka tuqin yatiyapxita [en].\nJumanti iOS jan ukax Android ukjstam ukhax maysar uñanukut uñjasimti. Commons ukax kunayman telefonos ukat navegadores versión movil de proyectos de Wikimedia [en] uksatuq phutunakam apkatañamatakiw aski.\nDerecho de Autor ukan qillqatanaka: Archiwu:Wikimedia Commons Android App – Login Screen.png 01.png Yuvipanda uksa aka licencia CC-BY-SA 3.0, de Wikimedia Commons, iOS contribs Brion Vibber uksa aka licencia CC-BY-SA 3.0, Wikimedia Commons uksatuq uñt'ayata\nJichha Arte y Cultura Histuryanaka\n28 Anata phaxsi 2019Latin America\n2 Anata phaxsi 2019Canadá\n20 Sata qallta phaxsi 2018Japón\nJapón markan expendedoras makinanakapaw kutt'ani — jichha mänx pizza-nakamp crepe-nakampi\nAka qillqatax wali askipuninwa, ukampirus walpunw muspayitana.\n5 Llamayu phaxsi 2013, 6:16 pm\nManq’a phayir suxta maran Kicha sat jisk’a lalax uraqpachat jupar arkirinakaniwa


Global Voices Aymarata » “Jaqix janiw K’isimiriktanti”: Machaq pankaw, Qamasaniñ-Amuyuruw Yanapt’i · Global Voices Aymarata » Print\n“Jaqix janiw K’isimiriktanti”: Machaq pankaw, Qamasaniñ-Amuyuruw Yanapt’i\nJaqukipäw uñt'ayata/apkatata 25 Anata phaxsi 2011 19:13 GMT 1\t · Qillqiri Ernesto Priego Jaqukipiri Ruben Hilari\nCategoria-naka: Europa Occidental, Spain, Citizen Media, Educación, Ideas, Tecnología\n“Kawkintix jan yatiñax wali kusisiñaki, ch’ikhi kankañaki” Thomas Gray tataw qillqt’atayna  khaysa 1742n marana. Aka Internet maynit maynikam aruskipañ pachanxa, yaqhippachanakax Janis kuna suma yatiyawinakas utjkaspan, janirakis khitis qillqkaspan, ukjamaw amuyasitayna.\nAka pankanx Janiw K’isimiriktanti  [es] (“We Are Not Ants “) ukax mä jaysawiwa khä taqi kunayman jan wali amuyunakax ch’iqitatawayki, jan qamasaninakatakiw, sasaw sawayapxi. Janiw alik pankakitapakiti, jan ukasti ajayur ch’amañchiritapawa. Ukjamarus janirakiw kuna alik wali suma aljasiñ pankatapakisa. Wayna qillqirinakawkhaysa España suyutpacha, qullqichawimpi, alakipañakampi, yatiyañ yatiyawinakampi, nayrar sartañ amuyumpi, aljañ yatiñampi, isi lurañ amuyunakamp kunaw mayachthapiwayapxatayna.\nAka pankxa, Uñxatt’araksnawa http://nosomoshormigas.org/ , kusisit jachañ jan walt’aw uñjas amuyumpi.\nJaniw k’isimiriktanti pankx Global Voices tuqirus wali sumawjan  uñacht’ayatarakitaynawa.\nTaqinins pankax  website tuqix uñxatt’ataspawa ukjamarus  laphinakar qillqaqatas alatarakispawa. Aliqakis taqinis  [es] ullart’araksnawa. Twitter tuqins arkaraksnawa @NoSomosHormigas-Janiw k’isimiriktanti .\nURL to article: https://aym.globalvoices.org/2011/02/1139\n Thomas Gray tataw qillqt’atayna: http://www.thomasgray.org/cgi-bin/display.cgi?text=odec\n Janiw K’isimiriktanti: http://nosomoshormigas.org/\n We Are Not Ants: http://wearenotants.org/blog/\n wali sumawjan: http://wearenotants.org/projects/global-voices-2/\n @NoSomosHormigas-Janiw k’isimiriktanti: http://twitter.com/#!/NoSomosHormigas


Mä samaritanojj jaqe masiparuw yanaptʼäna | Jesusan sarnaqatapa\nMä samaritanojj jaqe masiparuw yanaptʼäna\n¿KUNJAMATSA WIÑAY JAKAÑ KATOQSNA?\nJAQE MASIPAR KHUYAPTʼAYIRI SAMARITANO\nJerusalén jakʼankaskäna ukhajja, walja judionakaw Jesusar jakʼachasipjjäna. Yaqhepajj jupat yateqañ munapjjäna, yaqhepasti yantʼañ munapjjarakïna. Jupanak taypitjja, Leyit sum yatiri mä jaqew Jesusar akham jisktʼäna: “Yatichiri, ¿wiñay jakañ katoqañatakejj kun lurañajas wakisi?” sasa (Lucas 10:25).\nUka jaqejj janiw yatiñ munasajj ukham jisktʼkänti, jan ukasti Jesusajj judionakar chuyma ustʼayaspa uk munasaw ukham jisktʼpachäna. Jesusajj uk sum amuyäna. Uka jaqejja wiñay jakañ katoqañatakejj kun lurañapas wakisi uk yatjjänwa. Ukatwa Jesusajj wali amuyumpi jisktʼasajja, kuna amtampis uka jaqejj jisktʼaskäna uk qhanstayäna.\nJesusajj sänwa: “¿Kunatï Leyin qellqatäki ukajj kamsisa? ¿Jumajj kunjamsa uk amuyta?” sasa. Uka jaqejj Diosan Leyip sum yatïna, ukatwa Leyirjam arsüna. Jupajj Deuteronomio 6:5; Levítico 19:18 qellqatanak aytasaw akham säna: “‘Jehová Diosamar taqe chuymamampi, taqe almamampi, taqe chʼamamampi, taqe amuyumampi munasiñamawa’, ‘jaqe masimarojj juma kikparjam munasiñamarakiwa’” sasa (Lucas 10:26, 27). Uka jaqejj jupa pachpaw jisktʼapar qhanañchasïna.\nJesusajj uka jaqerojj akham sänwa: “Cheqaparuw arstajja, jumajj uk luraskakim, wiñay jakañ katoqätawa” sasa. Janiw parlañajj ukaruk tukuykänti, uka jaqejj janiw jisktʼapar qhanañchasiñapak munkänti. Jan ukasti ‘cheqap jaqëtapa’, amuyunakapas cheqätapa, mayninakarojj kunjamsa uñjäna ukajj walïtapwa uñachtʼayañ munäna. Ukatwa jupajj säna: “¿Khitipunis cheqpach jaqe masijajja?” sasa (Lucas 10:28, 29). Uka jisktʼar qhanañchañajj facilakïkchisa, uka toqet amuytʼañajj wali wakiskiriwa.\nJudionakajja, costumbrenakaparjam sarnaqapkäna ukanakarukiw ‘jaqe masi’ sapjjerïna. Levítico 19:18 qellqatajj niya ukarjamaw amuytʼayarakïna. ‘Mä judío jaqetakejj yaqha kasta jaqemp chikachasiñajj’ janiw walïkiti sasin inas amuyapjjarakchïna (Hechos 10:28). Ukhamajj uka jaqesa Jesusan yaqhep discipulonakapasa, judionakar khuyaptʼayasajja cheqap jaqëpkaspas ukham amuyasipjjpachäna. Inas jan judiöki ukanakarojj jan khuyaptʼayapkchïnti, jan jaqe masiparjam uñjapjjatap layku.\nJan chuym ustʼayasajja, ¿kunjamsa Jesusajj uka jaqena mayni judionakana amuyunakap cheqañchäna? Jesusajj sänwa: “Mä jaqew Jerusalén markat Jericó markar saraqaskäna. Lunthatanakaw jupar jaljjatasin qʼal lluchʼsupjjäna, nuwjapjjarakïnwa, niya jiwirjam jaytjasaw sarjjapjjäna. Ukatjja mä sacerdotew uka thaknam saraqaskarakïna, uka jaqer uñjasajj maysnamwa jupajj muytʼjjäna. Ukhamarakiw mä levitajj uka cheqnam jutäna. Uka jaqer uñjasajja, maysnamwa jupas muytʼarakïna. Mä samaritanow uka thaknam saraskarakïna. Uka cheqar purisasti, uka jaqer uñjasajj walpun jupat sinttʼasïna” sasa (Lucas 10:30-33).\nWalja sacerdotenakampi templon yanapapkäna uka levitanakampiw Jericó markan jakapjjäna, Leyit yatiri jaqejj uk sum yatpachäna. Jupanakajj templotjja 23 kilometronakwa markapar puriñkamajj saraqapjjerïna. Uka thakejj ajjsarkañänwa, walja lunthatanakaw utjarakïna. Ukhamajj mä judior jan walinkatap uñjasajja, mä sacerdotesa jan ukajj mä levitasa yanaptʼañapänwa. Ukampis janiw yanaptʼapkänti sänwa Jesusajja. Antisas uñisipkäna uka mä samaritanow yanaptʼäna (Juan 8:48).\n¿Kunjamsa yanaptʼäna? Jesusajj saskakïnwa: “Jupar jakʼachasisajj aceitempi vinompi heridanakap qolltʼäna, chʼoqtʼarakïna. Ukatjja khumuñ uywapar apjjatasaw mä alojasiñ utar apäna, ukanwa uñjarakïna. Qhepürusti pä denario qollqenak apsusisaw alojasiñ uta uñjirirojj churäna, sarakïnwa: ‘Juparojj uñjtʼarapitaya, jukʼampi gastojj utjani ukhajja, kuttʼanï ukhaw churjjäma’ sasa” (Lucas 10:34, 35).\nUkham yatichasajja, Jachʼa Yatichiri Jesusajj akham sasaw uka jaqerojj amuytʼayäna: “Uka kimsanitjja ¿kawkïris lunthatanakampi jaljjatayaski uka jaqerojj jaqe masiparjam uñjäna?” sasa. Inas uka jaqejj “samaritanowa” sañ phenqʼaschïna, Jupajj akham sakïnwa: “Khititejj jupar khuyapayasiñampi uñjki ukawa” sasa. Jesusajj kunjamsa jaqe masisar uñjañasa uk sum qhanañchäna, ukatwa akham sarakïna: “Ukhamajj sarjjam, jumajj uka pachpa lurarakim” sasa (Lucas 10:36, 37).\n¡Wali sumpun Jesusajj yatichäna! Jesusatï ‘jan judiöki ukanakajj jaqe masisarakiwa’ sasin cheqaki saspäna ukhajja, ¿Leyit yatiri jaqesa mayni judionakasa creyipjjaspänti? Inas jan creyipkchispänti. Jesusajja, “¿khitipunis cheqpach jaqe masijajja?” sasin jisktʼatajja, jupanakan amuytʼkañ mä sarnaqäwimpiw yatichäna. Ukhamatwa khitis jaqe masipajj uk sum amuyjjapjjäna. Ukhamajj mayninakan cheqpach jaqe masipätas uñachtʼayañatakejja, Bibliajj ewjjtʼkistu ukarjamaw jupanakar munasiñasa khuyaptʼayañasaraki.\n¿Kunatsa mä jaqejj wiñay jakañ katoqañ toqet Jesusar jisktʼpachäna?\n¿Judionakajj khitinakaw jaqe masisajj sapjjänsa, kunatsa ukham amuyapjjäna?\n¿Kunjamsa Jesusajj jaqe masi toqet yatichäna?\nJaqe masimarojj munasipjjañamawa sasin Jesusajj siskäna ukhajja, ¿kamsañsa munäna?


Juan 21 - Holy Bible [Aymara Bible 1997] - (Juan 21)\nAcanac pasatatsti, Jesusajj wasitampiw discipulonacaparu uñstäna Tiberias sat kota thiyana. Aqhamwa uñstäna.\nUcancasipcänwa Simón Pedro, Tomás, cawquïrirutejj Mellizo sas sutichapcäna, Galilean Caná marcanquiri Natanael, Zebedeon yokanacapa, Jesusan yakha pani discipulonacapampi.\nSimón Pedrojj jupanacarojj sänwa: —Chawll catur sarjjä —sasa. Mayninacasti sapjjaraquïnwa: —Nanacajj jumamp chic sarjjapjjaraquïwa —sasa. Uqham sasinsti mä botjjaruw mantapjjäna, ucampis uca arumajj janiw cuns catupcänti.\nNiya khanjtanjjäna ucqhajja, Jesusajj kota thiyanwa uñstäna, ucampis discipulonacajj janiw yatipcänti qhitïtapsa.\nJesusasti jupanacarojj sänwa: —Wawanaca, ¿janit cuns catupcta? —sasa. Jupanacasti sapjjaraquïnwa: —Janiw cunsa —sasa.\nJesusasti sänwa: —Känjja botet cupëjjaru jakontapjjam, ucatsti catupjjätawa —sasa. Uqhamwa lurapjjäna, ucatsti janiw känjja umat apsurjamacjjapjjänti, walja chawll catupjjatap laycu.\nUcat Jesusan wali munat discipulopajj Pedrorojj sänwa —¡Tatituwa! —sasa. Simón Pedrojj Tatitütap yatisinjja ucspachaw patjja isip usct'asisin umaru t'iscunti (uca isipjja nayrakatajj apsusitaynawa).\nMaynïri discipulonacajj botempiw kota thiyaru mistunipjjäna, chawlla phokha käna katatinisina. Kota thiyatjja mä patacjama metroncapjjänwa.\nWañaru mistusinjja, nina sanc'wa jicjjatapjje, mä chawllampi uqhamarac mä t'ant'ampi uca patjjaru ucht'ataraqui.\nJesusasti jupanacarojj sänwa: —Apanipjjam mä kawkha chawllanaca jichha catupcta ucata —sasa.\nSimón Pedrojj boteru mantasinjja kota thiycama jach'a chawllanacamp phokhantatwa känjja katatsuni. Chawllanacajj patac pheska tunca quimsanïnwa, ucqhamäcasinsa känajj janiw ch'iyascänti.\nUcatsti Jesusajj jupanacarojj sänwa: —Mank'er jutapjjam —sasa. Janiw ni mayni discipulosa qhitïtapsa jisct'cänti, jupanacajj Tatitütapa yatipjjatap laycu.\nUcat jupanacaru jac'achasi, amparapamp t'ant'a catusinjja jupanacaruw churi, uqhamarac chawllsa.\nAcampejj Jesusajj quimsa cutiw discipulonacaparu uñstäna jiwatanac taypit jactatapat ucsarojja.\nMank'añ tucuyatatsti Jesusajj Simón Pedroruw jisct'äna: —Simón, Jonasan yokapa, ¿acanacat sipansa juc'ampit munista? —sasa. Pedrosti sänwa: —Jïsa, Tata, jumaw yatta nayajj jumar munatajja —sasa. Jesusasti saraquïnwa: —Uqhamajj ovejanacajja awatim —sasa.\nPayïrinjja wasitampiw jisct'i: —Simón, Jonasan yokapa, ¿nayaru munasistati? —sasa. Pedrosti ucjjarojj saraquïnwa: —Jïs, Tata, jumaw yatta nayajj jumaru munatajj-jja —sasa. Jesusasti siwa: —Uqhamajj ovejanacajja awatim —sasa.\nQuimsïri cutinjja jisct'äscaquïnwa: —Simón, Jonasan yokapa, ¿munistati? —sasa. Pedrojj llacthapisïnwa quimsa cuti: “Munistati” sas jisct'atapata. Jupasti sänwa: —Tata, jumaw take cuns yatta. Jumaw yatta nayajj jumaru munatajj-jja —sasa. Jesusasti sänwa: —Uqhamajj ovejanacajj awatim.\nKhanacwa sisma, waynäcasinjja isthapisisinjja cawctejj sarañ munäyäta ucwa saräyätajja; ucampis cunapachatejj awquëjjäta ucqhajja, amparam aytäta ucatjja mayniwa isiyätamjja, irparaquïtamwa cawquïrutejj jan muncäta ucaru —sasa.\nUc sasinjja, Jesusajj sañ munäna cunjämatejj Pedrojj jiwcani uqhamarac Diosaru jach'añchañapäcani ucata. Ucjjarusti saraquïnwa: —¡Arquita! —sasa.\nKhepäjj uñaquipasisinjja, Pedrojj uñjänwa Jesusan wali munata discipulopar khepap arcasincatapa. Mank'apcäna ucqhajja aca pachpa discipulojj Jesusan thiyapancänwa, juparaquiw Jesusarojj jisct'äna: “Tata, ¿qhitis aljantätamjja?” sasa.\nPedrojj jupar uñjasinjja jisct'änwa Jesusaru: —Tata, aquïrirojj ¿cunas pasani? —sasa.\nJesusasti sänwa: —Nayatejj muniristjja jupan jacañapa nayan cutt'aniñajjcama, ¿cuna waquisiris ucajj jumataqui? Jumajj arquita —sasa.\nUcatsti jupanacpuraw yatiyquipasipjjäna: “Uca discipulojj janiw jiwcaniti” sasa. Ucampis Jesusajj janiw siscänti: “Janiw jiwcaniti” sasajja, jan ucasti sänwa: “Nayatejj muniristjja jupan jacañapa nayan cutt'aniñajjcama ¿cuna waquisiris ucajj jumataqui?” sasa.\nAcasti cawquïri discipulotejj sisqui, kellkcaraqui uca pachpawa. Yattanwa cuntejj sisqui ucajj chekätapa.\nUtjaraquiwa waljanacampi Jesusan luratanacapajja. Sapa mayatejj kellkasispajja, amuyatajja uca kellkatanacajj aca orakpachatsa jilaraspawa.


Filipenses 2 - Holy Bible [Aymara Bible 1997] - (Fil 2)\nUqhamasti Cristotejj ch'amañchapjjstam, jupan munasiñaparaqui chuymachapjjstam, Ajayuparaqui jumanacampïchi, jupan munasiñapsa qhuyapayasiñapsa uñt'apjjsta ucqhajja,\ncusisiyapjjapunita uqham mä wawaqui suma jacasipjjatamampejja, mä munasiñan mayachataquiraqui uca quipca ajayuniquiraqui, mä sapa amtäwiniquiraqui.\nJaniraqui qhitis thakpati jupataquiqui asquïquis ucjja, jan ucasti cunatejj mayninacataqui asquïqui uca thakaracpan.\nJupajj Diosäcchïna ucasa, janiw Diosjam uñjatäñ muncänti,\njan ucasti maysaruw Diosa cancañapjja apanucu, mä uywataruw tucu, jaker tucusaw naciwayi.\nCunapachatejj jaker tucutäjjän ucqhajja, jupa quipcaw jisc'ar tucuwayi, jaysatap laycusti crusan jiwañcamaraquiw puriwayi, uqham jiwañajj sinti p'enkäcchïna ucasa.\nUcatwa Diosajj juparojj wali jach'aru apti, mä suti churaraqui, uca sutisti take sutit sipans wali jach'araquiwa.\nUqhamat Jesusan sutip ist'asinjja take jaquir jakenacasa, acapachansa, alajjpachansa, mankhapachansa, quillt'asipjjañapataqui,\nucat takeni arsuñapataqui Jesucristojj Tatitütapa, Dios Awquejj jach'achatäñapataqui.\nUcatpï, munat jilatanaca, cunjämtï jumanacajj ist'apjjapunistajja cunapachatejj jumanacampïcäyät ucqhajja, jichhasti juc'ampi ist'apjjeta jayancatajj laycu. Jumanacan quipca khespiyasiñanacamatsti, alt'at chuymampi ajjsarañampirac phokhapjjam.\nTake cunsa amuc lurapjjam jan jumanac pura ch'ajjwasa,\nuqhamat jan qhitis cunatsa jumanacar juchañchañapataqui, jan ucasti Diosan wawanacapjama jan cuna k'añuni jan wali jakenac taypins jicjjatasipjjañamataqui. Jumanacasti jupanac taypinjja c'ajapjjapunim cunjämatejj mä warawarajj ch'amac taypin c'ajqui uqhama,\njacañ arunac jupanacaru yatiyasa. Uqhamata cunapachatejj Cristojj jutcani ucqhajj, jumanacat uqham ist'asinjja cusisiñajjataqui, jan inamay jalatajja, inamaya ch'am tucutajjsa yatisina.\nNayan quipca jacañajjas sacrificatäcchinejja, cawquïr catuyäwtï iyawsapjjatam laycu Diosaru loktapctas uca phokhañataqui ucajja, nayajj cusistwa, jumanacampi chicaraquiw cusisiractjja.\nCusisipjjaraquimay jumanacajja nayan cusisiñajjansa.\nTatitun munañapächi ucqhajja, suyasctwa jumanacar uñjiri janc'aqui Timoteor qhitaniña, ucat jumanacat yatisina cusisiñajjataqui.\nNayataquisti janiw qhitis jupjam amtanejj utjquiti, uqhamarac jumanacatsa wal llaquisiraqui, jumanacajj sumancapjjañamataqui.\nTakenisa jupanacanquiricwa thakapjje, Cristo Jesusataquisti janiw cunsa thakapquiti.\nUcampis jumanacajj yatipjjtawa cunjämtejj Timoteojj nayampi sarnakcasinjja take chuyma Diosaru catuyasitapa uñacht'ayquitus ucjja. Tatitun arunacap parlañanjja cunjämtï mä wawajj awquiparojj yanapqui uqhamwa yanapitu.\nCunjämäy acan sarnakäwinacajjajj tucuyjjchin uc suyascta, ucarjamaw Timoteor jumanacar uñjiri qhitanëjja.\nTatiturojj iyawstwa janc'aqui naya quipca jumanacar uñjiri jutañajjataqui.\nNayan amuyatajjatjja waquisisamacharaquiwa Epafrodito jilataru jumanacan ucaru qhitaniñajja, jupajj nayamp chica irnakeriwa, nayamp chicaraquiw ch'am tucu. Jumanacaraquiw nayar yanapt'añataqui juparojj qhitanipjjesta.\nJupasti take jumanacarojj walpun uñjañ munapjjtam, llaquisiscaraquiwa jumanacajj jupan usuntatap yatipjjatam laycu.\nChekpachansa jupajj usutäscänwa, jiwirjamaraquïnwa, ucampis Diosajj juparojj qhuyapt'ayasiwa, janiw juparuquiti, jan ucasti nayarus uca quipcaraqui, uqhamat nayan jan llaquit llacjjaru sarañajjataqui.\nUcatwa nayajj juc'ampi jumanacan ucarojj qhitaniña munta, jumanacajj wasitat jupar uñjasina wal cusisipjjañamataqui, ucat nayan jan llaquisiscañajjataqui.\nTake cusisiñampi juparojj catokapjjam cunjämatejj mä Tatitunquir jilatarojj catokañäqui uqhama. Uca casta jupjam jilatarusti munasipjjapunim,\nniyaquitejj jiwirjamäjjchïnjja Cristor sirviñ laycu. Jacañapsa niyapuniw nayar yanapt'asin apt'asi, niyaquejjay jumanacajj jani yanapt'iri jutirjamäpcstatejja uca laycu.


Wikipedia Bulgaria waraq jamuqanakan atipt’iriruw jawst’ayi Wikix Pachamamarux munasiwa · Global Voices Aymarata\n(es) ukan jaqukipiri\tSara Benítez Montoya\nJaqukipäw uñt'ayata/apkatata 7 Sata qallta phaxsi 2017 23:41 GMT\nAka blog ullart'apxañäni Malagasy, Português, русский, Français, عربي, srpski, 繁體中文, Español, 简体中文, 日本語, Ελληνικά, Italiano, English\ncaption id=»attachment_624488″ align=»aligncenter» width=»800″] Abejaruco europeo (Merops apiaster) Parque Natural de Persina, Bulgaria. Fotografía de Borilei vía Wikimedia Commons, CC BY-SA 4.0.[/caption]\nWikipedia Bulgariax Tunka wali sum jamuq waraqanak uraqpachat apthapisin uñacht’yawatäna akanakax Pachamam jan walt’äwit jark’aqatanakat waraqt’anakatawa, “Wiki lo ves Earth” [Wikix Pachamamarux munasiwa].\nJamuq waraqäwinakax pä uru saraqkipan lakan phaxsit aka 2017 maran uñacht’ayatäna, akanakax ukatuqnam uñacht’ayatana aka walja jamuq waraqanakatx tunkanikiw chhijllatanxa. uñacht’ayinx yuspajarax qillqant’tarakinwa chixllirinak taypit jikxatasipxarakinwa, wali yatxatat botánica, zoología, geografía, ecología ukatx astrofísica ukham jilatanakaw jikxatasipxana, ukhamarakiw Pachamam jamuq waraqt’irinakas ukan jikxatasipxana.\nRío Strumica, jark’aqatanak taupinxa Rupite-Strumeshnitsa aka Red Natura 2000. Jamuq waraqanakax Georgy Palpurin jupanki, equipo ShareBulgaria vía Wikimedia Commons CC BY-SA 4.0.\nJichha maranx, latunkan jach’a markanakaw Europa Central ukhamarakiw Oriental ukankirinakaw jisk’a t’aka arunak jamuq waraqanakatak tantacht’asipki apst’asipki «Wiki Loves Earth». Aka lurawiw yanapt’añatakiwa qillqaw yant’asiwi «CEE Spring», aka yant’asiwin amtawix Pachamam jamuqanak waraqatanakar yanapt’añatakiwa.\nBulgaria jac’ha markanx qillqañ yant’asiwix «Wiki Loves Earth» kimskutiw apasi, mä uru ukatx kimsa tunka saraqkipan marat’aq phaxsi.\n2017 markanx wali jac’ha markanakaw Woki Lovez Earth yanapt’asipxäni . Saqib jupax jamuqanakapa, CC BY-SA 4.0.\n«Aka lurawin amtawipax jamuq waraqanak kunayman Pachamamanx utjkix ukanak apthapiñatakiwa (kunjamatix ch’uña uraqi, apañar alinaka, ukatx juk’ampinaka) Kunakaykutix jamuq waraqanak Wikipediataypin uñacht’ayañataki ukhamarak Fundación Wikimedia uka taypinsa”, ukampirus sataxiw aka lurawix walja jach’a markanakax jamuqanakamp yanapt’asinipxañapataki.\nAka jamuq waraqanak yant’asiwinx «Wiki Loves Earth» 2017, kimsa tunk jach’a markanakanakaw aka phisqa kuntinintis ukjat yanapt’asinipxani. Tantachirinakas ukhamarakiw yanapt’asirinakas mä jisk’a taqa aru apanaqapxana #WikiLovesEarth kunakaykutix jamuq waraqanak uñacht’ayañataki.\nLakan phaxsinwa, 137.000 jamuq waraqanakax aka uraqpachan apthapisina ukhamarakiw jilpachan yanapasirinakax India, Alemania, Ucrania, Brasil ukatx Pakistán markatapxamwa.\nWlahinski ukan jach’a uma chhixuqiri Vlahinski Pirin ukan ch’uña alinakan samarawi. Jamuq waraqanak Marioshumanov jupa jilatana akax víaCommons Wikimediatuqiraki, CC BY-SA 4.0.\nAvoceta común (Recurvirostra avosetta). Jamuq waraqanak Borilei jupa jilatana íWikimedia Commons tuqiraki, CC BY-SA 4.0.\nTunka suxtan uru saraqkipan aka sata qallt phaxsin atipt’irinakax yatisxarakini «Wiki Loves Earth».


Myanmar markan lepra usun usutanakatak qullayasiñ utan jakäwipa · Global Voices Aymarata\nMyanmar markan lepra usun usutanakatak qullayasiñ utan jakäwipa\nJaqukipäw uñt'ayata/apkatata 19 Achuqa phaxsi 2017 20:57 GMT\nAka blog ullart'apxañäni Malagasy, Nederlands, বাংলা, русский, Español, Swahili, Ελληνικά, polski, Deutsch, Português, Italiano, عربي, English\nColonia de leprosos de St. Joseph Cotto Legnos en el Sur del Estado de Shan. Pyay Kyaw ukan jamuqapawa/The Irrawaddy.\nAka qillqatax Pyay Kyaw aka The Irrawaddy, Myanmar markan sitio web-papawa akanx yatiyaw qillqatanakaw uñt'ayasi.\nShan jach'a markat 11 tupu sarañanw Loilen markax jikxatasi, uksanx colonia St. Joseph Cotto Legnos uka qullayasiñ utaw lepra usuninakatak jikxatasi. Markanx mä centro leprosario Hohkai ukjam uñt'atawa, mä tatakuraw utt'ayawayatayna niya 70 maraw makiptawyxi. jichhax Myanmar markankir 90 lepra usun jaqiruw katuqt'i.\nUka qullayasiñ utarux 13-ni maranit 80 maran jila kullakanakaw usut puripxi.\nUksa markanx yapuchäwimp uywachawimpiw jakasipxi, maysatx jach'a markan qhathunakapanx janiw uka jila kullakanakan achunakap uywanakap aljayañ munapkti kunalaykutix jupanakan lepra usunipxatapata.\nUka qullayasiñ utan jikxatasir jila kullakanakax janiw wila masinakapa ukar kutt'añ munxapxiti, jupanakax Tatiturukiw jakäwinakap luqtxapxi.\nMayni usutax Maya sutiniw jupax colonia uksanak jikxatasxä sasinw arst'i. Jupax usutatapatx munkir jan munkir pantiyunan jakañamaw sapkatayn ukxat amtasi, arumanakakiw wila masipar tumpir sariritayna.\nColonia ukax janiw marka irpirinakapat qulqinchatakiti jan ukax yaqha markanakat yanapt'anakapampiw usutanakar yanapt'apxi.\nKawkïr lepra usun usutanakatï jan uka chiqan jakañ munapkch jupanakatakix tatakuranakax mä colonia phisqha utan lurayatayna ukanx 300 jaqiw jikxatasispa.\n2003 maranx jilïr irpirix niya 10.000 ukharuw puri saniw yatiyatayna.\nMyanmar uksanx 10 maranx usutanakax pisiqtataynaw sasinw Rangún markan qullayasiñ utatx yatiyapxatayna,2014 maranx 2.877 usutaw utjatayna 2015 maransti 2.571 ukharakiw utjatayna.\nUkxarux kunjams leprosario ukanx jakapxi ukxat jamuqanakaw uñt'ayasi:\nSapüru 6 qhara pacharuw kawkiritï sinti ust'at jikxatasipk jupanakax capilla del centro ukan Tatitur mayisipxi. Pyay Kyaw jupan jamuqapawa/ The Irrawaddy.\nKawkïr usutanakatï jan sinti aynachjtatapk jupanakax sinti aynachjatat usutanakatakiw nina phayapxi. Pyay Kyaw ukan jamuqapawa/ The Irrawaddy.\nKhitinaktï colonia uksan jakasik jupanakax yapuchäwimp uywachäwimpiw jakasipxi, maysatx jach'a markan qhathunakapanx janiw uka achunakapas uywa aychanakapas aljañatak katuqañ munatakiti. Pyay Kyaw ukan jamuqapawa/ The Irrawaddy.\nColonia uksan yapuchäwipa. Pyay Kyaw ukan jamuqapawa/ The Irrawaddy.\nKhitinakatï granjas ch'uminak taypin irnaqapk jupanakax jayp'unakax centro uksar samart'iriw kutt'awayxapxi.Pyay Kyaw ukan jamuqapawa / The Irrawaddy.\nColonia uksan jarisisipki. Pyay Kyaw ukan jamuqapawa / The Irrawaddy.\nColonia uksan sapa arumanaka. Pyay Kyaw ukan jamuqapawa/ The Irrawaddy


1 Timoteo 5 - Holy Bible [Aymara Bible 1997] - (1Ti 5)\nChuymani awquinacarojj jan tokemti, ucampis suma ewjjanac churam awquimäcaspas uqhama, waynanacarojj jilamarjam uñjam.\nChuymani taycanacarusti taycamarjam uñjam, tawakonacarusti cullacamarjam uñjaraquim, take k'oma chuymampi.\nUcampis cawquïri ijmatejj jaccasinjja janchin munañaparjamac sarnakchi uquïrejja, jiwatäcaspas uqhamawa.\nAcanacjja ewjjt'awayaraquim, jan qhitins camscaya sarnakapjjañapataqui.\nUcampis jan uscumti juc'a maranacani ijma warminacarojja, cunapachatejj pachpa amtäwinacapajj Cristotjja jayarst'ayi ucajja, wasitampiw casarasiñ munapjje,\nucatsti juchaniw tucupjje arsutanacapar jan phokhatap laycu.\nUcat juc'ampisa, utat uta sarnakasajja jayraw tucupjje, ucatsti janiw jayraquit tucupqui, jan ucasti arunacwa apnakapjje, take cun yatjjatañ munasa, jan waquisqui ucanac parlasaraqui.\nUcampis mayni ijmanacajj sarakjjapjjewa, Supayaruw arcjjapjjaraqui.\nKellkatansti aqham siwa: “Grano taquir vacarojj jan ñucu uscumti.” Uca pachparaquiw: “Mä irnakerejj pagatäñapaw waquisi.”\nMä chuymani jilïrirutejj juchañchapjjchejja, jan uca juchañchirinacaru yäkamti, janitejj paya jan ucajj quimsa testigo utjcchi ucajja.\nUcampis qhitinacatejj juch lurasipcaqui ucanacarojj takenin nayrakatapan ewjjt'awayam, mayninacajj uc ist'asin ajjsarapjjañapataqui.\nDiosan nayrakatapanwa acanacjja ewjjt'awaysma, uqhamarac Tatit Jesucriston nayrakatapana, ajllit angelanacapan nayrakatapanaraqui. Aca luräwinacjja jan qhitiru arjjatasisina takenirus mayaqui uñjasina phokham.\nMayninacan juchanacapajja khanaquiw uñjasisqui janïra juchañchäwiru sarcasina, ucampis mayninacan juchanacapajja janiw uñjasquiti jan ucasti khepatwa uñjasisqui.\nUca pachparaquiw asqui luräwinacajj khanac uñjasi; janis uñjascpan, ucampis janipuniw imantatäcaspati.


1 Reyes 4 - Holy Bible [Aymara Bible 1997] - (1Rey 4)\nSalomonasti take Israel marcpachan reyipänwa.\nJupan yanapirinacapasti acanacäpjjänwa: Azarías, jupasti Sadoc sacerdoten yokapänwa;\nElihoref uqhamarac Ahías ucanaca, jupanacasti kellkerinaca Sisa ucan yokanacapänwa; Josafat ucaraqui, jupasti reyin secretariopana Ahilud ucan yokapänwa;\nBenaía, jupasti ejerciton jilïripa Joiada ucan yokapänwa; Sadoc, uqhamarac Abiatar ucanacasti sacerdotenacäpjjänwa;\nAzarías, jupasti gobernadoranacapan jilïripa Natán ucan yokapänwa; Zabud, jupasti reyina wali aytata sacerdote Natán amigopan yokapänwa;\nAhisar ucasti palaciona mayordomönwa, uqhamarac Adoniram ucaraqui, jupasti Abda ucan yokapänwa, jupajj impuesto apthapiña uca lurañaru uchatänwa.\nSalomonasti take Israel marcjjarojja utt'ayänwa tunca payan apnakerinaca, jupanacan lurañanacapajja reyiru familiapamppacharu take cuna mank'añanaca churañanacapawa utjäna. Sapa mayni jupanacawa marana mä phajjspacha take cuna churañanacapajj wact'äna.\nUca tunca payani apnakerinacasti acanacänwa: Ben-Hur, jupasti Efraín kollunacatänwa;\nBen-Decar, jupasti Macaz, Saalbim, Bet-semes, Elón, uqhamarac Bet-hanán ucanacataraqui;\nBen-Hesed, jupasti Arubot, Soco chekatänwa, uqhamarac Hefer take orakenacataraqui;\nBen-Abinadab, jupasti Dor sat take uca provincianacataraqui; warmipasti Tafat satänwa, Salomonan phuchapa;\nAhilud ucan Baana yokapasti, Taanac, Meguido ucanacatänwa, uqhamarac take Bet-seán ucataraqui, ucasti Saretán ucamp chicänwa Jezreel ucata juc'amp aynachana, Bet-seán ucata Abel-mehola ucacama, Jocmeam ucatsa juc'amp qhurina;\nBen-Geber, jupasti Galaad chekanquiri Ramot oraketa, ucatsti juparojj wact'araquïnwa uñjaña Galaad ucanquiri jisc'a marcanacaru, ucanacasti Manasés ucan Jair yokapancänwa, uqhamarac Argob uca orakenacasa, ucasti Basán chekanwa jicjjatasïna. Cawqhantejj sojjta tunca jach'a marcanacajj utjcäna jach'a perkanacani, uqhamarac bronceta cerrojonacani;\nIdo ucan Ahinadab yokapa, jupasti Mahanaim ucata;\nAhimaas, qhititejj Salomonan Basemat phuchapampi casarascäna ucasti Neftalí ucata;\nHusai ucan Baana yokapasti, Aser ucata, uqhamarac Alot ucataraqui;\nParúa ucan Josafat yokapasti, Isacar ucata;\nEla ucan Simei yokapasti, Benjamín ucata;\nUri ucan Geber yokapasti, Gad sat oraketa, ucasti amorreonacan Sihón sat reyipan orakepänwa, uqhamarac Basán ucanquir Og sat reyin orakeparaqui. Ucjjarusti mä gobernadoraw utjaraquïna take marcjjaru.\nJudá uqhamarac Israel ucan jakenacapajja jan jact'cayänwa, cunjämatï kota lacana walja ch'allajj utjquejja uqhama. Jilarquiriw utjäna mank'añasa, umañasa, ucatsti cusisiñawa jilancäna.\nSalomón reyiw take marcanacjjaru apnakäna Eufrates sat uca jawirata filisteonacana orakepcama, uqhamarac Egipto korpacama. Jupanacasti impuestonacwa pagapjjäna, ucatsti Salomón reyiruwa jaysapjjäna jupan jacañapcama.\nSalomón reyin sapüru mank'aña waquichayañapanjja sojjta waranka sojjta patacani kilo sumïri jac'u, uqhamarac tunca quimsani waranka pä patacani kilo jac'u,\ntunca orko vacanaca wali liq'inacata, pä tunca orko vacanaca suma pastompi uywata, uqhamarac pataca ovejanaca janiw jact'atäcänti tarujanaca, gacelanaca, gamos ucanacata sipana, uqhamarac liq'i jamach'inacata sipansa.\nSalomonasti apnakänwa Eufrates ucata inti jalsu toke orakenaca, Tifsa ucata Gaza chekacama, uqhamarac uca orakenquir reyinacarusa, ucatsti sumancañwa utjayaraquïna uca muytpacha orakenacaru.\nSalomón reyejj jaccäna ucqhajja Judá, Israel jakenacajja, Dan ucata Beerseba ucqhacamajja samarataquiw jacapjjäna uva alinac thiyana, uqhamarac higo alinac thiyana.\nSalomonansti ucjjarojj pusi waranka caballonacan utanacapaw utjäna carronacapan caballonacapa, uqhamarac tunca payan waranka caballería soldadonacaraqui.\nUcatsti uca apnaquirinacapawa churapjjerïna cunanacatejj waquisqui ucanacjja, cuna phajjsitejj wact'qui ucana. Ucsti churapjjerïnwa Salomón reyiru, uqhamarac sart'irinacaparu, jan cunas pist'añapataqui.\nCunapachatï jupanacar wact'cäna ucqhasti apayapjjänwa cawqharutejj waquiscäna ucqharu cebada, jichhu caballonacataqui, uqhamarac qhumuña uywanacataquisa.\nDiosasti Salomonarojja wali yatiñ cancañwa churäna, uqhamarac ch'iqhi cancaña, ucatsti wali amuyt'añaraqui kota lacan walja ch'allanacar uñtata.\nSalomonan yatiñ cancañapasti jilt'atänwa Egiptonquirinacata sipana, uqhamarac inti jalsu tokenquirinacata sipansa.\nTake yatiñan jakenacat sipansa juc'amp yatiñanïnwa: Etán ucat sipana, juc'amp yatiñanïnwa, jupasti Zera ucan wawapänwa; uqhamarac Hemán, Calcol, uqhamarac Darda ucanacat sipansa, juc'amp yatiñanïnwa, jupanacasti Mahol ucan wawanacapäpjjänwa. Uca yatiñ cancañapasti yatisiraquïnwa uca muytpacha take marcanacana.\nJupasti quimsa waranca säwi arunacwa arsüna, uqhamarac apsuraquïna waranka pheskani k'ochu arunaca.\nParlänwa kokanacata, uqhamarac alinacata, Libanonquir uca cedrota kalltasina perkanacana alquis uca ch'ojjña koranaccama; uqhamaraquiw parlaraquïna animalanacjjata, jamach'inacjjata, orakenjam katatnaktas sarnaker animalanacjjata, uqhamarac chawllanacatsa.\nAca orakena take marcanacata, reinonacata, jakenacajj yatiñapata ist'apjjäna, ucanacajj jutapjjänwa Salomonan yatiñap toket ist'iri.


Taykanakan urupax amtat utjawayiwa | Radio San Gabriel\nTaykanakan urupax amtat utjawayiwa\nLunes, Mayo 27, 2019 - 17:47\nAka markasanx sapa pä tunka paqallquni urunak maykipkipan aka llamayu (mayo) phaxsinx taykanakan urupaw amtasi. Ukhamakipanx jichhurux kunayman tuqinakanaw ukham amtawayapxi. Ukampis jupanakarux walpunwa jach'anchawayapxi.\nEl Alto markanx ukhamarakikiw taykanakatx amtasiwayapxi. Ukakipanx Concejo Municipal El Alto tuqinkirinakas ukhamarakikiw jallallt'awayapxi, jupanakax taykanakaruw tantachawayapxi mä sesion ukham phuqhayawayapxi, ukanx taykanakax kuna mayiwis jupanakan utji ukanaks qhanstayawayapxarakiwa. Jichhax taykanakax uka mayiwinak ch'umstayawayapkipanx Concejo Municipal tuqin irpirinakax phuqhayataniw sawayapxiwa..


¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Birmano Bislama Brasil markan amparamp parlirinakataki Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Colombia markan amparamp parlirinakataki Coreano Criollo haitiano Croata Dangme Danés Efik Enzema Eslovaco Esloveno Español Estados Unidos markan amparamp parlirinakataki Estonio Ewé Finlandés Francés Ga Georgiano Griego Groenlandés Guaraní Hebreo Hiligaynon Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kazajo Kikuyu Kiniaruanda Kirguís Kirundi Kwangalí Lingala Lituano Luo Malgache Maltés Ngäbere (o guaymí) Noruego Oromo Panjabí Persa Polaco Portugués de Brasil Quechua boliviano Rarotongués Rumano Rusia markan amparamp parlirinakataki Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tai Tigriña Tsonga Tsuana Turco Twi Ucraniano Uruund Vietnamita Xhosa Yoruba Zulú Árabe\n“Qʼala aynachtʼataw jikjjatasiyäta, taqe kunas sumakiskänwa, ukat mä akatjamatwa taqe kunas mayjtʼawayjje.” (MARCOS, * jupajj mä mara divorciatawa)\n“Chachajajj yaqha warmimpiw sarnaqjjäna, uka warmejj qawqha maranïkäntï phuchajajj ukha maranikïnwa. Divorciasjjapjjayäta ukhajj kusisitakejjayätwa, janiw kunat colerañas utj-jjänti, ukampis jiskʼachata ukat phenqʼachataw amuyasirakiyäta.” (ELVIRA, jupajj 17 maranak divorciatawa)\nYaqhepanakajj jukʼamp kusisit jakasiñatakiw divorciasipjje, ukat yaqhepajj janis divorciasiñ munapkchejja janiw chachaparus jan ukajj warmiparus munkir jan munkir qheparaykaspati. * Cheqas divorciasisajj jakañajj jukʼamp chʼamätapjja, niya taqe divorciatanakaw amuyapjje. Jumatï jichhak divorciasta ukhajja, niya uka pachparakwa amuypachätajja. Ukampis Biblian kawkïr ewjjtʼanakapas maynirojj yanaptʼaspa uk jichhajj yatjjatañäni.\nNAYRÏRI: JAN WALI AMUYUNAKA.\nQollqet pistʼañanakasa, wawanakar uywañasa, sapakjam amuyasiñasa ukat jan wali amuyunakas maynir aynachtʼayaspawa. Psicología toqet yatjjattʼat Judith Wallerstein warmejja, akham amuyatayna: divorciasipki ukanakajj walja maranak qhepatsa, apanukutjama ukat engañatjamaw amuyasisipkaki, ukat “jakäwinjja jan waltʼaña, llakinaka ukat saparstʼañaw utji” sasaw sapjje.\nMÄ QAWQHA EWJJTʼANAKA\nWakischi ukhajj jachaqtʼasim. Divorciaskta uka chachamar munasiskakitam laykojj inas jupampïñ munaskakchïta. Ukat jan waltʼayasisas jakasiwayapjjstajja, kunjamtï jakasiñ munkayät ukham jan jakasitamat inas llakita jikjjatasta (Proverbios 5:18). Cheqas jachaqtʼasiñajj janiw kuna juchäkisa, kunattejj “jachañ horasa[jja]” utjiwa sasaw Bibliajj qhanañchi (Eclesiastés 3:1, 4).\nJanipun saparstʼamti. Ukanak pasipan sum amuytʼasiñatakejj inas sapakïñam wakischispa, ukampis janiw walja tiempo saparstʼañamäkiti (Proverbios 18:1). Askïkis ukanakat parltʼam, chachamäkäna ukatak sapa kutis jan wal parlaskäta ukhajja, amigonakamajj jumat jitheqtjjapjjaniwa. Divorciasjjta uka qhepattï mä wakiskir amtar puriñamächi ukhajja, khitirutï confiykta ukampiw yanaptʼayasiñama.\nJan usuntañatakejj cuidasiñamawa. Divorciasisin llakisiñajj usuntañaruw puriyaspa, sañäni: pʼeqe usunaka ukat yaqha ukhamanakampiw usuntayaspa. Ukatwa sum manqʼasiñama, ejercicionak lurañama ukat sum ikiñamaraki (Efesios 5:29).\nJan wakiskirïki jan ukajj chachamat amtaykiristam ukanak jaqtjjañamawa. Ukampis wakiskir documentonakjja imañamawa. Ukat casarasipkta uka fotonakjja wawanakamatakiw imañama.\nJan wali amuyunak apanukuñamawa. Olgan chachapajj yaqha warmimpiw sarnaqjjatayna, ukatwa jupajj divorciasjjäna, ukat akham siwa: “‘¿Kunjam warmipunirak jupasti?’ sasaw sapa kuti jisktʼasirïta” sasa. Ukampis ukak lupʼiskä ukhajj jukʼampikiw llakisjjerista sasaw jupajj amuyasïna (Proverbios 18:14).\nWaljanejja, kunanaktï amuyapki uk qellqtʼasipjjewa, ukat ukaw sum amuytʼasiñatak yanaptʼi. Jumatï ukarjam lurañ munstajja, jan wali amuyunakak qellqañat sipansa, kunatï askïki ukanak qellqañatakiw chʼamachasiñama (Efesios 4:23). Uka amuyunakat pay uñjañäni:\nJan wali amuyu: Yaqhamp sarnaqatapat nayaw juchanïtjja.\nSuma amuyu: Jupan ukham sarnaqatapat janiw nayajj juchanïkti.\nJan wali amuyu: Jupampiw suma maranakaj aptʼasiwayta.\nSuma amuyu: Jan ukanakat lupʼjjä ukhajj kusisitakïskawa.\nChuym ustʼayir arunak jan yäqamti. Jan amuyasisaw yaqhep amigonakasa familiaranakas chuyma ustʼayiri jan ukajj jan wakiskir arunakampi akham sapjjaspa: “Jupajj janiw jumatakïkänti” jan ukajj “Diosajj divorciasiñjja uñisiwa” sasa. * Ukatwa Bibliajj akham ewjjtʼpachïstu: “Jan istʼamti taqe kuntejj [jaqenakajj] parlapki ukanakjja” sasa (Eclesiastés 7:21). Martinajja, pä maraw divorciatäjje, jupajj akham siwa: “Chuyma ustʼayir arunakat lupʼiñat sipansa, kunjamtï Diosajj amuyki ukham amuyañatakiw chʼamachasta, kunattejj amtanakasat sipansa, Diosan amtanakapajj wali altorakiwa” sasa (Isaías 55:8, 9).\nDiosaruw mayisiñama. Taqe llakinakam yatiyapjjeta sasaw Diosajj yupaychirinakapar chʼamañchi (1 Pedro 5:7).\n¿JANIT AKHAM LURKASMA? Biblian kawkïr jiskʼa tʼaqanakapas yanaptʼiristam uk jiskʼa papelanakar qellqtʼasim, ukat sapa kuti uñjkasma ukhar lipʼkatayam. Aka yatichäwin Biblian jiskʼa tʼaqanakap qhanañchaski ukasa, ukat aka jiskʼa tʼaqanakas walja divorciatanarakuw yanaptʼawayi: Salmo 27:10; 34:18; Isaías 41:10 ukat Romanos 8:38, 39.\nAynachtʼat jikjjatasïta ukhajja, Biblian jiskʼa tʼaqanakapaw yanaptʼätam\nPAYÏRI: CHACHAMÄKÄNA UKAMPEJJ KUNJAMS APASISMA.\nJulianajj 11 maranakaw jaqechatäna, jupajj akham siwa: “Jan apanukuwayistati sasaw chachajar wal achiktʼasiyäta. Ukampis apanukjjetän ukhajj jupatakisa ukat kawkïr warmimpitï sarjjäna ukatakis wal colerayäta” sasa. Walja divorciatanakaw khitimpitï jaqechatäkäna ukatakejj mara mara coleratäsipkaki. Ukhamäkchisa, yaqhepajj jan parlañ munkasas parlapjjañapaw wakisini, yamas wawanakanïpjjchi ukhajj wakisipuniniwa.\nChachamäkäna ukampejj sum apasiñamawa. Parlañ wakisini ukhajja, kunatï wakiski ukakwa qhan parlapjjañama, janiw jay parlapjjañamäkiti. Ukham lurasajj janiw toqesiñajj utjkiti sasaw waljanejj sapjje (Romanos 12:18).\nJaniw chuym ustʼayirjam parlañamäkiti. Kunapachatï maynejj aynachtʼayatjam amuyasi ukhajja, Biblian aka ewjjtʼapaw yanaptʼaspa: “Yatiñan jaqenakajj jukʼakwa parlapjje” (Proverbios 17:27). Ukampis parlkasin toqtasiñ utjirjamäni ukhajja, akham sasmawa: “Uka toqet sum amuytʼasiñ munta, yaqha uruw parlañäni” sasa.\nChachamäkän ukampejj janiw panpachanejj akanak apnaqjjapjjañamäkiti: qollqe, documentonaka ukat yaqha ukhamanaka.\n¿JANIT AKHAM LURKASMA? Mayantï chachamäkän ukampi parlkasin jumanakat maynejj aynachtʼayatjam amuyaschini, jan ukajj munañaparjamak kuns lurañ munjjchini ukhajja, yaqha urun parlañatakiw mayiñama (Proverbios 17:14).\nKIMSÏRI: WAWANAKAR YANAPTʼAÑA.\nDivorciasjjäna uka qhepatjja, Mariajj akham siwa: “Wawajajj walpun jachäna, janipuniw amuktʼirjamäkänti ukat wasitatwa ikiñan chhojjontasjjäna. Ukat jilïr phuchajajj kunjamsa jikjjatasïna uk imtʼkchïnsa, kunja llakitänsa uk qhan amuyayäta” sasa. Ukhaman jikjjtasipjje ukhajja, wawanakamajj yanaptʼatamwa munapjje, ukampis inas jan yanaptʼirjamäkstati ni tiemponïkstasa.\nWawanakamajj kunjamsa jikjjatasipjje uk jumar yatiyapjjañapatakiw yanaptʼañama, ‘jan sum amuytʼasis’ kuns sapjjchïtamjja, istʼañamawa (Job 6:2, 3, NM).\nSapa mayniw lurañanakam phoqhapjjañama. Juman wali llakita jikjjatasitam laykojj wawanakamajj yanaptʼapjjeristamwa, ukampis janiw jumanakan jan waltʼayasipjjatanakam askichapjjañap suyañamäkiti (1 Corintios 13:11). Kunjamtï jikjjatasta uk janiw wawanakamar taqpun yatiyañamäkiti, ukat janirakiw awkipampi juma lanti parlañapatak khitañamäkiti.\nKunjamtï wawanakamajj jakasipki uk janiw mayjtʼayañamäkiti. Jakasipkta uka pachpanwa jakasipjjañama ukat kuntï lurapjjerïkta uksa lurasipkakiñamawa. Ukat sipansa, familjam Biblia liyisipkakisma ukat Bibliat yatjjatasipkakisma ukaw jukʼamp askïspajja (Deuteronomio 6:6-9).\n¿JANIT AKHAM LURKASMA? Jichpachaw wawanakarojj wal munasitama ukat kuntï paski ukat jan juchanïpjjatap yatiyañama. Ukat kuns jisktʼapjjätam ukhajj qhanañchtʼañamawa, ukampis divorciasitamat chachamäkän ukas juchanïkaspa ukham janiw amuyayañamäkiti.\nDivorciasisajj sum jakasiñajj utjaskakispawa. Elisajja, 16 maraw jaqechatänjja, jupajj akham siwa: “Divorciastwa, ukampis janiw ukham jakasiñ munkayätti, cheqas kunatï pasawayki uk jan askichirjamätaj sum amuyasta ukaw sum jikjjatasiñatak yanaptʼitu” sasa.\n^ tʼaqa 4 Aka yatichäwin warmitaksa parlkchejja, chacharus yanaptʼarakispawa.\n^ tʼaqa 18 Yaqhamp casarasiñ laykuki divorciasipki ukjja, Diosajj uñisiwa. Ukham lurañajj Diosatakejj traicionañamp sasiwa. Ukampis chacha warmit maynitï yaqhamp sarnaqjjchejja, jan juchanïki ukajj divorciasiniti janicha uk jupaw amtjjañapa (Malaquías 2:16; Mateo 19:9).\n¿Divorciasitätaj sumt amuyastjja?\nKhitimpitï jaqechatäkayät ukarojj ¿kunjamatsa jan uñisjjerista?